
Paucula  scriptionem  hanc  in  lucem  emittens 
habeo  ,  de  quibus  praemoneam.  Qua  quidem  con¬ 
ficienda  primum  velim  L.  B.  teneat ,  non  id  egisse 
me,  ut  laudem  quaererem ,  sed  ut  morem  majo¬ 
rum  secutus  exercitii  causa  in  tractando  argu¬ 
mento  periculum  facerem.  Quod  mihi  perjucun¬ 
dum  accidisse  haud  diffiteor ,  quippe  quo  oppor¬ 
tunitas  ultro  dabatur  commemorandi  et  commen¬ 
tandi,  quae  de  parte  gravissima  hujus  artis, 
quam  per  aliquot  jam  annos  exercui ,  et  apud 
alios  legi ,  et  ipse  expertus  sum.  Hoc  quidem 

illud  est ,  quod  mihi  dubitanti,  quodnam  potissi¬ 
mum  sumerem  argumentum,  in  quo  elaborarem , 
suasit ,  ut  de  praecipuis  morbis  agerem ,  qui  e 
graviditate  maxime  orti  eandem  turbare  valent ; 
qua  in  re  post  multos  nobilissimosque  auctores, 
qui  de  hac  materia  exposuerunt ,  quae  omni  ae¬ 
tate  praestantissima  prolata  sunt ,  in  usus  meos 
congerens ,  profecto  non  tam  ambitioni  paruisse  , 
quam  commoda  mea  spectasse  existimabor. 

Erunt  fortasse ,  qui  hocce  opusculum  evolvent ; 
his  si  tenue  et  inconditum  videbitur,  quod  scripsi, 
cogitent  velim ,  profectum  esse  hoc  specimen  ab 
auctore  ,  cui  Academica  uti  institutione  non  licue¬ 
rit,  unde  plurimum  proficere  aliis  contingit,  qui 
prorsus  expers  esset  eorum  adminiculorum,  quae 
alma  mater  alumnis  suis  suppeditare  ad  studia 
solet,  tum  qui  quotidie  aliis  curis  districtus,  om¬ 
nem  operam  in  hoc  specimen  impendere  non  po¬ 
tuerit. 

Aliud  est,  cur  hanc  scribendi  legem  ' constitu¬ 
tam  esse  gaudeam ;  qua  scilicet  publice  mihi  da- 

tur  profiteri ,  quantas  vobis  ,  Medicinae  in  Aca¬ 
demia  Rheno-T raj ectina  Professores,  viri  claris¬ 
simi  ,  debeam  habeamque  gratias  pro  humani¬ 
tate  et  benevolentia  insigni ,  qua  me  hominem 
externum  excipere  ,  et  studiis  meis  prodesse  vo¬ 
luistis.  Ut  meis  nunc  ,  ita  plurimorum  diu  stu¬ 
diis  inservire ,  Academiae  decus ,  patriae  gloria 
vobis  ,  precor  ,  esse  concedatur. 

Tu  vero ,  clarissime  LoNCQ  ,  promotor  aestu- 
matissime  !  consilio  et  auxilio  ita  me  devinxisti , 
ut,  quae  officiosus  in  me  contulisti  multa,  memoria 
mea  dilabi  nequeant.  Utinam  optima  valetudine 
utentem  te  diu  patriae  tuisque  incolumem  servari , 
et  audire  mihi  concedatur  et  videre. 

INTRODUCTIO. 


Universum  mulieris  organismum  utero  regi  constat.  Hie 
vere  fons  est  omnium  mutationum,  quibus  post  conceptio¬ 
nem  mulieris  proprietates  vitales  afficiuntur,  et  multorum 
incommodorum,  quae  graviditatis  decursum  turbare  possunt. 
Quod  si  dubitari  nequit,  systema  uterinum  graviditatis  tem¬ 
pore  vis  vitalis  quasi  centrum  esse,  non  minus  verum 
est,  caetera  systemata  inde  laborare  eorumque  functiones 
turbari. 

Qui  jam  aderant  morbi  ingravescunt,  novi  accedunt, 
alii  contra  recedunt,  latent  saltem;  mulieres  e.  g.  phthisi 
pulmonali  affectae  graviditatis  tempore  multo  melius  se  ha¬ 
bere  solent ;  eo  autem  exacto ,  morbus  intermissa  stadia  de¬ 
currere  pergit;  ita  contagio  quoque  minus  obnoxiae  sunt 
gravidae,  quo  vero  correptae  multo  vehementius  afflictan» 
tur;  virus  aliquod,  ut  syphilis,  quod  per  graviditatem  latue- 
rat,  post  partum  rursus  erumpit;  exiguus  est  numerus 
mulierum  graviditatis  tempore  morientium ,  ut  ipsa  gravidi¬ 
tate  earum  vita  tutior  esse  videatur;  epilepsia  contra  et 
exanthemata  post  conceptionem  saepe  apparent,  post  foe¬ 
tum  expulsum  autem  recedunt. 

Licet  gravidae  non  raro  morbis  immunes  sunt,  plures 
tamen  ab  iis  correptas,  et  per  totum  graviditatis  stadium 
afflictas  videmus.  Morbi  igitur,  qui  graviditati  officere 
possunt,  et  mulieris  vitae  minantur,  inprimis  dignissimi 
sunt,  qui  a  medico  cognoscantur;  quare  de  aliquibus 
eorum  hocce  opusculo  mihi  agere  proposui.  Videamus 
ante,  quidnam  sit  illud,  quod  uterus  vocatur  et  tempore 
graviditatis  praecipuas  partes  agit;  primum  de  statu  ejus 
normali  agere  cogito ,  tum  de  mutationibus,  quas  et  ipse 
patitur  gravidus,  et  corpori  muliebri  affert. 

De  caeteris  partibus  systematis  uterini  tacere  constitui, 
quia  minus  faciunt  ad  morbos  exponendos,  quos  trac¬ 
tandos  sumsi. 

Descriptionem  uteri  anatomicam  praemittam  in  quantum 
ad  sequentia  intelligenda  requiritur. 


PARS  PRIOR. 


§  1.  DE  UTERO  NON  GRAVIDO. 


Uterus,  centrum  systematis  genitalis  mulieris,  vulgo  re¬ 
ceptaculum  illius,  quod  generatione  producitur,  in  pelvi 
minori  situs  est  inter  vesicam  urinariam  et  intestinum 
rectum.  Formam  habet  piri  a  parte  anteriore  et  poste¬ 
riore  depressi ;  dividitur  in  fundum ,  corpus  et  collum 
uteri. 

Quod  ad  situm ,  uteri  axis  ad  axem  introitus  pelvis  ita 
directus  est,  ut  collum  deorsum  et  rursum,  corpus  autem 
sursum  et  prorsum  vergens  cum  vagina  fere  rectum  an¬ 
gulum  faciat.  Apud  virgines  fere  tertia  parte  minor  est, 
quam  apud  eas,  quae  pepererunt.  Collo  uteri,  quod  formam 
cylindri  aliquantulum  refert ,  et  dimidiam  fere  partem 
totius  corporis  occupat,  duo  sunt  orificia,  quorum  alterum 
supra  vaginae  insertionem  reperitur,  et  orificium  inter¬ 
num  sive  cervico-uterinum  appellatur ,  alterum,  quod  va¬ 
ginam  respicit,  et  orificium  externum  sive  vaginale  voca¬ 
tur,  propter  formae  similitudinem  os  tincae  quoque  di¬ 
citur. 

Complura  ligamenta  utero,  ubi  situs  est,  firmam  sedem 
faciunt,  ut:  1°  ligamenta  lata  s.  lateralia  ,  2°  ligamenta 
rotunda ,  3°  ligamenta  uteri  posteriora,  sive  plicae  semilu¬ 
nares  Douglasii ,  4°  Ligamenta  anteriora,  quae  situ  uteri 
normali  vix  apparent. 

Uterus  viscus  est  cavum  forma  triangulari,  in  quod 
foetus  recipitur.  Basis  liujus  trianguli  est  fundus  uteri, 
in  utroque  angulo  circa  basin  tubi  sunt  Fallopii,  tertius 
vero  angulus  orificio  cervico-uterino  respondet. 

De  structura  hujus  organi  physiologi  et  obstetricatores 
valde  dissentiunt.  Ad  exteriorem  quidem  tunicam  quod 
attinet,  inter  omnes  constat,  illam  a  peritonaeo  proficisci: 
sed  de  membrana  interna  et  fabrica  parenchymatis  multi 
viri  docti  contraria  docuerunt.  Tunica  exterior,  ut  jam  dixi¬ 
mus,  ea  peritonaei  est  pars,  quae  uterum  tegit ,  cui  nec- 


titur  per  telam  fibrosam  satis  crassam ,  solidam  ,  quae 
tamen  tempore  graviditatis  eam  locum  mutare  sinit.  1). 

Major  pars  uteri  hac  tunica  circumdatur,  inferiore  quarta 
parte,  utroque  pariete ,  et  parte  colli  vaginali  exceptis.  Sub 
hac  tunica  ipsam  uteri  telam  cernimus,  crassam,  solidam, 
densam  ,  elasticam ,  coloris  cinerei ,  subrubri ,  quum 
cultro  secatur  crepitum  edentem ,  non  dissimilem  illi , 
qui  insecandis  fibro-cartilaginibus  auditur.  Formata  videtur 
e  fibris  densis,  compressis  et  absque  ullo  ordine  inter  se 
textis.  Tela  colli  uteri  durior  etiam  et  magis  cartilagi¬ 
nea  praeterea  videtur;  coloris  est  magis  albicantis.  In 
utero  gravido  eadem  tela  mollior  et  magis  conspicua  est ;  e 
fibris  muscularibus  constare  videtur,  ut  ex  observationibus 
microscopicis  discimus.  Eaedem  observationes  nos  docue¬ 
runt,  et  uterum  non  gravidum  ad  telam  carneam  referen¬ 
dum  esse ,  ut  maximam  partem  e  fibris  muscularibus  pri¬ 
mitivis  constare  videatur ;  graviditatis  autem  tempore  , 
multae  harum  fibrarum  copulatae  fibras  secundarias  ef¬ 
ficiunt.  2).  Attamen  non  inter  omnes  anatomicos  convenit, 
fibras  musculares  in  utero  non  gravido  adesse.  In  iis,  qui 
negant,  inprimis  recensendus  est  doct.  Wenzel.  Longe 


1) .  Cf.  Eruditissimam  Boivin,  et  A.  Duges,  Traite  pratique  des 
Maladies  de  Vuterus  et  de  ses  annexes..  Tom.  I.  pag.  11.  Edit. 
Bruxell. 

2) .  E.  A.  Lauth  ,  Nouvean  Manuel  de  l' Analomiste. 

major  tamen  anatomicorum  et  physiologorum  pars  cum 
in  utero  gravido  illas  reperiri,  tum  in  utero  non  gravido 
demonstrare  conatus  est.  Quorum  observationibus  an 
fidem  habere  liceat,  non  amplius  est  quod  dubitemus. 

Uteri  structura  ut  bene  cognoscatur ,  statim  post  par¬ 
tum  explorandus  est.  Tum  facile  dignoscere  licet,  uteri 
parenchyma  duobus  stratis  fibrarum  muscularium  con¬ 
stare  ,  et  quemnam  cursum  hae  fibrae  sequantur,  mon¬ 
strare.  Stratum  exterius  fasciculus  est  muscularis,  qui  ab 
anteriore  parte  colli  uteri  originem  ducens ,  supra  an¬ 
teriorem  uteri  faciem  ad  fundum  adscendit ,  unde  ad 
posteriorem  reflexus  ad  cervicem  redit.  Alia  pars  fibra¬ 
rum  hujus  fasciculi  divergens  ad  tubas  Fallopii  et  uteri 
latera  adscendit.  Alia  pars  et  quidem  fibrae  transversa¬ 
les  uterum  circumdare  videntur,  et  diverse  inflexae  plec¬ 
tuntur.  Hujus  denique  strati  partem  faciunt  fibrae  obli¬ 
quae,  quae  in  circuli  modum  eas  uteri  partes  ambiunt,  in 
quibus  tubae  hiant.  Collum  uteri,  licet  fibris  longitudi¬ 
nalibus  non  careat,  maxime  tamen  circularibus  est  in¬ 
structum.  Stratum  fibrarum  interius,  altero  tenuius,  an- 
nulis  constat  tubarum  orificia  ita  circumdantibus,  ut  re¬ 
motior  quisque  major  sit,  et  omnes  conjuncti  coni  formam 
referant,  cujus  basis  in  ea  linea,  quae  corpus  uteri  in 
duas  partes  aequales  dividere  cogitari  potest ,  basi  illius 
coni  occurrit,  quae  a  parte  opposita  profecta  eodem  incli¬ 
natur.  Exterius  fibrarum  stratum  licet  crassius  sit,  fibrae 
tamen  strati  interioris  melius  distinguuntur. 

Quod  ad  membranam  uteri  interiorem  attinet,  eam  auesse 
negarunt  praeter  Boerhaavium  ,  1)  Morgagni ,  2)  Weit- 
brecht,  8)  Chaussier,  4)  Azzoguidi,  5)  Ribes  et  Erud. 
Boivin  6);  plures  tamen  anatomici  affirmant.  Quodsi  experi¬ 
menta  matronae  et  virorum  modo  citatorum  satis  accu¬ 
rate  instituta  essent,  procul  dubio  illam  invenissent. 

Haec  membrana,  quae  in  uteri  corpore  rubens,  in  collo 
magis  albicat ,  cum  uteri  parenchymate  tam  arcte  cohae¬ 
ret,  ut  nec  cultro  dissecari,  nec  macerando  disjungi  pos¬ 
sit,  cui  rei  eam  omnino  non  adesse  opinio  fortasse  debetur. 
Continuatio  esse  videtur  membranae  mucosae,  quae  vaginam 
investit,  et  usque  in  tubas  Fallopii  extenditur.  Quae  ipsum 
corpus  uteri  investit  pars  ,  tenuior  et  parvis  villis  obtecta 
est ,  haud  dissimilibus  iis,  qui  in  intestino  tenui  conspi¬ 
ciuntur;  pars  contra,  quae  collum  uteri  tegit,  crassior  est 
et  structura  laxiori. 


1) .  Praelect.  Academ.  iti  prop.  inslit.  §  59.  sq 

2) .  Advers.  Anatom.  IV  Animadv.  26. 

3)  Novi  comment.  acad.  Petrop.  Tom.  I. 

4) .  Lettre  a  Mad.  Boivin  inseree  dans  la  traduction  du  Traite 
des  hemorrh.  de  V uterus  de  RigHy  .et  Duncan,  Paris  1818  pag. 
366  sq. 

5) .  Observ.  ad  uteri  const.  perlinentes. 

6) .  Boivin  ct  Dnges  op.  Iaud.  Tom  I  pag.  12. 

Cl.  Chailly  hac  de  re  sequentia  habet:  »  Enfin  Vinte- 
neur  est  tapisse  par  une  membrane  muqueuse  dont  Vexi- 
stence ,  avrai  dire ,  ne  peut  pas  elre  demontree  par  le  scalpel, 
niais  que  1'analogie ,  1'anatomie  comparee  et  pathologique 
conduisenl  necessairement  a  admetire."  1) 

Omnibus  rite  perpensis,  nihil  quidem  dubium  est,  adesse 
illam  membranam ,  quae  maxime  ad  mucosas  referenda 
esse  videtur,  et  membranae  mucosae  vaginalis  quasi  con¬ 
tinuatio  dici  potest. 

Arteriae,  quae  ad  uterum  feruntur,  originem  ducunt  ex 
arteriis  hypogastricis  et  spermaticis  ;  earum  cursus  tor¬ 
tuosus  esse  viditur,  quo  facilius  graviditatis  tempore  ex¬ 
plicentur.  Praeter  arterias  quaquaversus  decurrunt  venae 
valvulis  carentes. 

Pars  inter  externum  et  internum  uteri  parenchyma  media 
ex  vasis  supra  dictis,  multa  tela  cellulosa  involutis,  con¬ 
stat.  Tempore  graviditatis,  haec  tela  magis  conspicua  est,  etin 
laminarum  formam  porrigitur,  inter  quas  venae  sive  sinus 
venosi  reperiuntur.  His  venis  ita  collocatis  et  innumeris 
anastomosibus  mutuo  junctis,  medium  uteri  parenchyma 
corporibus  cavernosis  penis  haud  dissimile  est. 

Vasorum  lymphaticorum,  quae  utero  gravido  vix  conspi¬ 
ciuntur,  tempore  graviditatis  magnus  numerus  observatur. 
Truncos  vasorum  sanguiferorum  comitantur. 


1)  Truite  jtratique  de  l'art  des  Accouchemens.  Parisl842p.  24. 


9 


Nervi  uterini  e  plexu  hypogastrico  originem  ducunt.  Ut 
doct.  Tiedeman  tabulis  egregrie  illustravit,  minor  pars  e 
plexu  renali,  plurimi  vero  e  gangliis  lumbalibus,  systemate 
nervoso  vitae  organicae  proficiscuntur ;  his  sensibilitatem, 
illis  contractilitatem  uteri  adscribit. 


§.  2.  DE  UTERO  GRAVIDO  ET  DE  MUTATIONIRUS,  QUAS 
EX  GRAVIDITATE  ORTAE  TAM  IN  IPSO  UTERO  QUAM 
IN  UNIVERSO  CORPORE  MULIEBRI  SE  OFFERUNT. 


Structura  uteri  gravidi  dignissima  est,  in  quam  summa 
diligentia  inquiramus.  Secundum  nonnullos  scriptores  ejus 
parenchyma  graviditate  mutatur,  quod  ab  aliis  jure  negatur; 
nam  major  pars  fibrarum  ,  quae  in  utero  gravido  appa¬ 
rent,  extra  graviditatem  quoque  adest,  licet  tam  exiguae 

et  compactae,  ut  non  nisi  oculo  armato  cernantur.  Etiam  in 
utero  non  gravido  sed  adulto  adsunt  vasa  sanguifera,  quae 
propter  exiguitatem  sensus  fugiunt.  Sic  strata  quoque 
diversa,  quibus  uterus  constat,  et  quae,  licet  in  utero  ante 
graviditatem  vix  aut  ne  vix  quidem  conspicua  ,  nihilo¬ 
minus  aderant,  adeo  ea  extenduntur,  ut  plane  appareant. 
Minime  igitur  ipse  uteri  textus  graviditate  mutatur ;  hoc 
organon  post  conceptionem  majore  vi  vitali  gaudens  prae¬ 
ter  modum  explicatur,  atque  a  non  gravido  adeo  diversus 
videtur. 

Non  totus  uterus  tamen  aeque  distenditur.  Ineunte  gra¬ 
viditate  fundus  et  corpus,  ultimo  autem  stadio  collum  magis 
dilatatur.  Colli  vero  longitudo  non  modo  non  augetur , 
sed  paullatim  imminuitur :  ostium  enim  interius  tanto¬ 
pere  expanditur,  ut  spatio  uteri  aucto ,  intereat  atque 
prorsus  evanescat.  Dum  parietes  fundi  et  corporis  uteri 
crassiores  fiunt,  collum  contra  pnesertim  exeunte  gravi¬ 
ditate  extenuatur ,  orificium  ejus  transversum  mutatur  in 
aperturam  rotundam,  utrumque  labium  longitudine  ae¬ 
quatur. 

Propter  vim  vitalem  auctam  uterus  aptior  factus  est  ad 
illud  munus  explendum,  quod  post  conceptionem  a  natura 
illi  est  impositum. 

Quod  attinet  ad  locum  uteri ,  non  semper  eundem  oc¬ 
cupat  ,  sed  ineunte  graviditate  magis  in  pelvim  minorem 
descendit ,  donec  utero  semper  crescenti  non  satis  spatii 
relinquitur  ;  tunc  fundus  magis  magisque  abdominis  ca- 

vitalem  petit  et  versus  alterutrum  latus  inclinatur.  Ex- 
eunte  graviditate  altius  exsurgens  diaphragma  ab  eo  extol¬ 
litur  ,  et  scrobiculus  cordis  repletur.  Non  tantum  dia¬ 
phragma  ,  sed  musculi  quoque  abdominales  tunc  altiori 
explicationi  resistunt ,  quo  uteri  parietes  aliquantulum  com¬ 
primuntur  et  circulatio  in  iis  obstruitur.  Tandem  reni- 
tenti  utero  et  partibus  circumjacentibus  foetus  cedit, 
ejus  occiput  in  introitum  pelvis  demittitur  et  faustis  au¬ 
spiciis  in  eam  penetrat.  Simul  ipse  uterus  aliquantulum 
descendit,  et  fundus  e  scrobiculo  cordis  recedit.  Sin  illa 
foetus  pars  in  pelvim  penetrare  non  possit ,  quod  vitio 
structurae,  vel  positioni  foetus  minus  faustae  tribuendum, 
uterus  non  descendit. 

Dum  tantas  mutationes  uterus  patitur,  iisdemque  non 
solum  ad  nutriendum  et  fovendum  foetum,  sed  etiam  ad 
expellendum  aptus  redditur,  universus  mulieris  organis¬ 
mus  valde  mutatur.  Irritatio,  quae  sperma  virile  et  ovum 
in  uterum  ejectum  sequitur ,  non  unum  tantum  loculum 
sed  totum  corpus  mulieris  afficit,  et  magnum  incommodo¬ 
rum  numerum  affert.  Inter  multa  alia  cerebri  et  nervo¬ 
rum  functiones  mutari  ab  illa  et  sensibiliores  fieri  videmus , 
quod  tamen  non  semper  ita  observatur:  nam  apud  multas 
gravidas  sensibilitas  non  modo  non  aucta  sed  vel  imminuta 
apud  alias  contra  inmutata  esse  reperitur.  Functiones  sy¬ 
stematis  reproductionis  saepe  majorem  ivipydcxv  ostendunt, 
quo  fit,  ut  gravidae  multae  melius  nutriantur,  quam  extra 
graviditatem.  Sanguis  gravidarum  non  raro  crusta  obtectus, 

(quare  multi  medici  inflammationem  incipientem  adesse 
existimantes,  ad  sanguinem  detrahendum  inducuntur,)  sys¬ 
tema  sanguineum  majore  vi  vitali  gaudere  indicat. 

Multae  profecto  sunt  gravidae,  quae  macescunt,  illae 
praesertim,  quarum  organa  reproductionis  ante  languebant, 
vel  quae  diaetae  erroribus  obnoxiae  erant. 

Quod  ad  digestionis  organa  attinet  ,  modo  ea  irritari  modo 
languere  satis  indicant  nausea,  vomitus,  dyspepsia,  appe¬ 
titus  alienati ,  alvi  tarditas  ,  obstructio  etc.  quae  omnia 
ex  uteri  sympathia  cum  canali  cibario  vel  ex  causa 
mechanica  repetenda  sunt. 

Etiam  functiones  systematis  uropoetici ,  ut  pote  arcte 
cum  systemate  genitali  conjuncti ,  turbantur,  quod  tum 
ineunte  graviditate,  tum  potissimum  versus  graviditatis 
finem  observatur,  et  ex  nervorum  consensu,  ex  plethora 
universali  ,  abdominali  et  ex  organorum  hujus  systematis 
situ  ,  utero  proximo  ,  explicandum  est. 

Horum  systematum,  digestionis  sc.  et  uropoetici  utero 
vicinorum,  quum  graviditatis  tempore  major  actio  vitalis 
est,  cutis  functiones  imminuuntur  et  turbantur;  hocce  orga- 
non  totum  corpus  investiens  languet,  unde  cutis  perspi- 
ratio  imminuta  ,  color  mutatus  saepe  lividus,  etc. 

Hinc  tempore  graviditatis  laesio  cutis ,  ulcera  invete¬ 
rata  etc.  tarde  vel  difficulter  sanantur.  Vita  a  corporis 
peripheria  in  centrum  (uterum)  quasi  accumulata  videtur. 
Organa  respirationis  extremo  praecipue  graviditatis  stadio 
laborant ,  quod  ex  libera  expansione  pulmonum  mechanice 


impedita  oritur.  Morbos  systematis  respirationis  a  gravi¬ 
ditate  vel  oriri  vel  ei  cedere,  jam  verbo  monuimus. 

Sanguinis  circulatio  in  gravida  concitatior  esse  solet 
quam  in  non  gravida.  Nullus  est,  quin  in  utroque  uteri 
statu,  cordis  et  vasorum  sanguiferorum  sympathiam  cer¬ 
nat.  Apparet  ex  phaenomenis  fluxus  periodici  mensium  , 
et  graviditatis  tempore  ex  pulsu  plerumque  frequentiori, 
duro  et  pleno;  sanguis  e  venis  missus  crusta  obtectus  est,  quae 
haud  dissimilis  crustae  sanguinis  in  morbis  inflammatoriis, 
tamen  magis  alba  est.  Num  haec  sympathia  nexui  debetur 
nervorum  uteri  et  cordis,  quem  adesse  suspicati  sunt  doct. 
Willisius,  Vieussensius  et  alii  anatomici?  Num  credendum  est 
cum  doct.  Barthez  nexibus  vascularibus  inter  haec  organa? 
Ad  has  quaestiones  respondere  eo  lubentius  supersedeo ,  quia 
altius  sunt  repetendae,  et  quoniam  hujus  loci  non  est  de  iis 
fusius  disserere.  Mutationes  enim,  quas  graviditatis  tempore 
uterus  et  abdomen  patiuntur ,  mutationes  profecto  mani¬ 
festae,  ad  explicandas  circulationis  perturbationes  suffici¬ 
unt  ,  nec  ad  hypotheses  refugere  opus  est. 

Mensium  retentio,  quae  conceptionem  sequi  solet,  causa 
esse  videtur  plethorae,  cui  complures  mulieres  medio  gra¬ 
viditatis  tempore  obnoxiae  sunt.  Praeterea  parietes  abdo¬ 
minales  utero  sese  explicanti  pressione  aliqua  mecha¬ 
nica  resistentes  circulationem  retardare  valent,  et  exeunte 
graviditate  diaphragma  simul  cum  corde  loco  movetur , 
quo  sine  dubio  et  hujus  motus,  et  circulatio,  cujus  cen¬ 
trum  est,  afficiuntur.  Mutationes,  quas  in  systemate  san- 

guineo,  praesertim  postremo  graviditatis  stadio,  observa¬ 
mus,  inprimis  memorabiles  sunt.  Aucta  vita  tubi  intesti¬ 
nalis  chylificatio  copiosior  est,  unde  gravidarum  sanguis 
chylo  abundantior  et  spissior  est.  Eodem  stadio,  quo  fun¬ 
dus  uteri  diaphragma  loco  pellit,  respiratio,  pulmonibus  an¬ 
gustiore  loco  compressis,  impeditur,  quo  fit,  ut  non  satis  oxy- 
genii  in  eos  intrare  possit,  et  character  sanguinis  venosus 
dominetur.  Hic  sanguis  chylo  abundantior  ad  embryonem 
nutriendum  destinatus  complura  gravidis  incommoda  af¬ 
fert  ,  sensus  ponderis  in  corporis  parte  aliqua ,  sangui¬ 
nis  congestiones  e. g.  ad  caput,  ad  pectus,  palpitationes  cor¬ 
dis  etc.  Ex  eadem  causa  varices  oriuntur  in  cruribus, 
in  aliis  corporis  partibus ,  qui  huic  causae  dynamicae 
potius ,  quam  mechanicis  impedimentis  tribuendi  sunt , 
quamquam  et  haec  inter  causas  referri  oportere  nemo 
facile  inficias  eat.  1) 

Non  raro  graviditatem  phaenomena  comitantur,  quibus 
character  morbosus  negari  nequit ,  scilicet:  nausea,  vomi¬ 
tus  ,  vertigines ,  aegritudines ,  anxietates  ,  sopor ,  exanthe¬ 
mata,  alvus  inordinata,  stranguria  et  alia.  Functione  syste¬ 
matis  nervosi  mutata  ,  vis  mechanica  uteri  extensi,  af- 
fluxus  humorum  et  nimia  ssepius  nutritio  incommoda 
modo  enumerata  adferunt,  praecipue  mulieribus  consti- 


1).  J.  C.  G.  JiJrg,  Handhuch  der  Krankheiten  des  Weihes  §  41. 

lutione  sensibiliori  et  debiliori.  Per  graviditatem  morbos 
saepius  intermittere  supra  diximus  et  aliunde  notum  est. 

Dum  haec  omnia  tum  in  utero  tum  in  toto  corpore 
fiunt ,  caeterae  partes  genitales,  vagina  et  mammis  ex¬ 
ceptis  ,  quiescunt,  et  fere  inertes  sunt ,  quod  praesertim 
de  ovariis  dicendum  est ,  nam  nullo  stadio  vitae  adultae 
mulieris  tam  exigua  et  contracta  sunt  quam  tempore  gra¬ 
viditatis. 

Observationes  exstant  hydropis  aliorumque  morborum 
ovarii,  qui  per  graviditatem  latebant,  imo  ultro  sanaban¬ 
tur.  Tubae  Fallopii  mox  post  conceptionem  symptomata 
irritationis  ostendunt,  quae  brevi  post  recedunt,  ut  una 
cum  ovariis  ad  inertiam  delabantur. 

Non  idem,  ut  supra  monui,  de  vagina  et  mammis  dicen¬ 
dum.  Vi  vitali  aucta ,  illa  magis  turget ,  unde  muci  se¬ 
cretio  copiosior  est,  praesertim  exeunte  graviditate.  Eodem 
stadio  superior  vaginae  pars  dilatatur ,  et  inferiorem  uteri 
partem  (collum)  capite  foetus  repletam  recipit. 

Utero  excepto  mammae  maximam  omnium  partium  ge¬ 
nitalium  graviditatis  vim  sustinent.  Ad  infantem  nutrien¬ 
dum  natura  destinatae  post  foetum  demum  expulsum  hoc 
munere  funguntur,  ad  quod  jam  graviditatis  tempore 
praeparantur.  Quaecunque  organa  genitalia  irritant ,  ea 
vim  aliquam  mammis  quoque  afferunt.  Nullum  tamen 
hucusque  connexum  nervorum  demonstrare  cultro  anato- 
tomico  contigit ,  unde  eorum  consensum ,  quem  adesse 
nemo  dubitat  explicare  nobis  daretur.  Stimulus  igitur 

graviditate  utero  datus  ad  mammas  transit  et  quomodo  in 
illo  fibrae  et  vasa  sanguifera  eodem  in  his  vasa  lactea  dis¬ 
tenduntur,  nec  tantum  mammae  graviditatis  temporo  tur¬ 
gent  sed  jam  humorem  lacteum  secernunt.  Papilla  quoqne 
longior  fit,  et  areola  colore  tingitur  purpureo.  — 

Ut  omnibus  rebus  humanis  ita  graviditati  quoque  certus 
est  terminus.  Exeunte  mense  nono  ,  vel  ineunte  decimo 
uterus  maxime  distensus  cavitati  abdominali  molestus 
esse  incipit.  Diaphragmate  et  musculis  abdominalibus 
renitentibus  sanguinis  circulatio  in  tela  uteri  adeo  im¬ 
minuitur  ,  ut  non  satis  sanguinis  foetui  nutriendo  adveha¬ 
tur.  Uterus  ,  placenta  et  foetus  integumenta  crescere  de¬ 
sinunt.  Parciore  hac  nutritione  foetus  cum  appendicibus 
stimulus  jam  utero  factus  corpus  alienum  esse  incipit. 

Donec  mutuus  inter  uterum  et  id,  quod  eo  contine¬ 
tur  nexus  persistit ,  uterus  ovum  retinet ;  eo  vero  rupto 
omnia,  quae  continet  expellere  conatur,  quod  contrahendo 
se  efficit ,  graviditate  post  XL  hebdomades  aut  CCLXXX 
dies  exacta. 

Hic  graviditatis  terminus  non  solum  ex  mechanicis  sed 
etiam  ex  dynamicis  causis  explicandus.  Pro  diverso  ma¬ 
turitatis  gradu  et  foetus  incremento  functiones  uteri  non- 
solum  mutantur ,  sed  etiam  turbantur.  Placenta  foetalis  et 
velamenta  foetus  marcescunt,  unde  illius  volumen  minui¬ 
tur  ,  nec  tantum  quantum  vigens  chyli  imbibit.  Foetus 
igitur  paulatim  parcius  nutritur,  et  amnion  sufficientem 
liquorem  secernere  desinit. 

Placentae  autem  parte  foetali  marcescente  et  connexus 
dynamicus  et  mechanica  ovi  et  uteri  cohaerentia  solvitur; 
vincula,  quae  ovum  cum  utero  jungunt,  relaxantur  fruc¬ 
tus  maturescentis  instar ,  contentum  et  continens  disjun¬ 
guntur.  Uterus  vim  suam  vitalem  jam  sibi  retinet,  nec 
quantum  ante  foetum  ejus  participem  reddit  :  ejus  irri¬ 
tabilitas  augetur,  et  quoniam  fibrae  nunc  quam  latissime 
sunt  explicatae,  partes  efficaces  agere  incipit,  hoc  est,  con¬ 
trahendo  se  foetum  expellere  conatur. 


§3.  DE  NEXU  MATREM  INTER  ET  FOETUM. 


\ 

Statirn  post  coitum  foecundum  in  facie  uteri  interna 
membrana  observatur,  quae  oritur  e  materiali  et  dynamico 

coitus  stimulo,  vita  uteri  et  vi  plastica  auctis.  Haec 
membrana  ,  quae  vulgo  tunica  decidua  Hunteri  dicitur 
omnem  internam  uteri  faciem  tegit.  Quod  ad  originem 
attinet,  diversae  multorum  exstant  sententiae,  quibus  for¬ 
tasse  tam  diversa  hujus  membranae  nomina  debentur, 
velut,  membrana  decidua  vera  (W.Hunter);  decidua  ex¬ 
terna  (Sandifort) ;  placenta  uterina  (Jorg,  Meissner);  mem- 
brane  anhiste  (Velpeau);  epichorion  (Chaussier);  et  multa 
alia.  1). 

Ruysch  nostras  bis  eam  in  mulieribus,  post  recentem  coitum 
foecundum  mortuis,  observavit.  Adest  jam  in  utero,  ante¬ 
quam  ovum  per  tubam  Fallopianam  eo  penetravit,  nec  in 
extra-uterinis  quidem  graviditatibus  desideratur.  Formata 
jam  tunica  decidua  uterus  aptus  est  redditus  ad  ovum 
recipiendum.  Quo  modo  vero  ovum  usque  in  tunicam 
deciduam  penetrat  ?  Si  verum  est,  quod  multi  suspicantur, 
tunicam  deciduam  saccum  esse  clausum,  hujus  parietem 
intro  reflexum  ovum  deprimens  ex  tuba  Fallopii  in  ute¬ 
rum  penetrans  incidit,  quo  sibi  vestimentum  parat,  cui 
nomen  datum  est  tunicae  deciduae  reflexae.  Hanc  theo¬ 
riam  ,  a  Germanicis  Einstulpungstheorie  appellatam,  multi 
amplexi  sunt ,  in  quibus  recenseri  merentur  Moreau .  Bo- 


1).  Cf.  W.  Vrolik,  Handboek  der  tsiekfek.  Ontleedk.  1.  <11. 

pftg.  3. 

janus  ,  Burdach  ,  R.  Wagner,  S.  Bock,  Ritgen,  Velpeau , 
alii. 

Huic  theoriae  alia  opponitur,  quae  in  tunica  decidua 
aperturas  esse  docet,  quae  respondeant  ostiis  internis  tu¬ 
barum  Fallopii.  Eas  ovum  transiens  parti  internae  ca¬ 
ducae  nectitur.  Quo  nexu  postquam  in  telam  deciduae  pe¬ 
netravit,  ea  circumdatur  et  tunica  decidua  reflexa  creatur. 
Hanc  sententiam  tuentur  viri  Cl.  Hunter  ,  Meckel ,  Weber, 
Carus  et  alii. 

Utra  harum  opinionum  verior  sit,  meum  non  est  diju¬ 
dicare;  clarissimo  W.  Vrolik  posterior  magis  arridere  vi¬ 
detur.  1). 

Inter  utramque  tunicam  intervallum  est,  quod  sensim 
imminutum  ad  nihilum  redigitur,  quo  tandem  coalescunt. 
Hoc  intervallum  initio  fluidum  continet,  cui  Breschet  no¬ 
men  dedit  Hydroperione.  Illo  loco,  quo  villi  tunicae  chorii 
villis  nectuntur  tunicae  deciduae  ,  placenta  nascitur  ,  ex 
illa  quidem  pars  foetalis,  ex  hac  pars  uterina.  Postea 
reliqua  deciduae  pars  adspectum  villosum  amittit,  et  tenuior 
facta  magis  magisque  ad  naturam  anorganicam  accedit, 
ita  ut  ultimo  graviditatis  stadio  duae  tantum  lamellae 
remaneant,  quae  arcte  inter  se  cohaerent,  et  quarum 


1).  Op  laud.  Tom.I,  pag.  14. 

altera  ad  ovum,  altera  ad  uterum  pertinet.  Eo  tem¬ 
pore  in  tunica  reflexa  nondum  vasa  occurrunt.  An 
ante  exstiterint,  adhuc  sub  judice  lis  est.  Tilanus  nos¬ 
ter  1)  ea  in  tunica  reflexa  manifesto  se  vidisse  affirmat  : 
Velpeau  2)  contra  nusquam  reperiri  ait.  Hunc  vero,  quia 
vasa  illa  non  omnibus  graviditatis  stadiis  adsunt,  vel  an¬ 
tequam  existerent,  vel  quum  non  amplius  comparerent, 
experimenta  sua  instituisse  verisimile  est. 

Ovum  postquam  in  uterum  descendit,  duabis  vesiculis 
constat,  quarum  altera  externa  chorion  tanquam  integumen¬ 
tum  est  ovi  ,  altera  interna  amnion  vesiculae  umbilicali 
et  foetui  explicando  conducit.  Ipsum  chorion  secundum 
Bischoff  et  alios,  item  duabus  constat  lamellis  ,  qua¬ 
rum  altera  Exochorion ,  altera  Endochorion  vocatur  ;  quas 
tamen  alii,  in  quibus  Vrolik  et  Velpeau  ,  adesse  negant. 
Neque  constat  inter  viros  doctos,  utrum  chorion  vasis  sit 
instructum  nec  ne.  Ex  accuratis  indagationibus  claris¬ 
simorum  Velpeau  et  Bischoff  ipsum  chorion  vasis  carere 
patet  ;  attamen  fieri  potest  ut  vasa  a  foetu  accipiat 


1) .  Cf.  G. B.  Tilanus,  leis  o ver  de  vorming  der  membr.  decid. 
vera  et  reflexa  uteri.  Tijdschr.  voor  Xat.  Historie,  lc  dl.  pag.  263. 

2) .  A.  L  M.  Velpeau,  Embryologie  ou  Ovologie  humaine-  Pa¬ 
ris  1833. 

adeoque  corpus  medium  sit  et  quasi  vinculum,  quo  mater  et 
foetus  jungantur.  Villi,  quibus  superficies  ejus  externa 
obducta  est,  secundum  Cl.  Bischoff  vaginae  sunt,  vasa 
circumdantes.  Exigua  ovi  parte  inferiore  excepta,  bi  villi 
ineunte  graviditate  totam  ovi  superficiem  tegunt,  et  fron¬ 
dosum  ve\  fungosum,  quod  antea  appellabatur,  chorion  con¬ 
stituunt.  Primum  hi  villi  colliculos  faciunt  parvos,  albos, 
quorum  vertices  in  vesiculas  assurgunt. 

Hi  colliculi  sensim  desidunt  ,  et  secundum  Velpeau 
mense  secundo  ramorum  speciem  referunt  ,  qui  ut  in 
arbore  dispansi  longe  lateque  patent. 

Per  hos  chorii  villos  ovum  tunicae  villis  deciduae  in¬ 
texitur,  unde  pars  placentae  foetalis  nascitur. 

Quae  dum  fiunt,  vasa  in  ea  oriuntur,  quae  quasi  conti¬ 
nuatio  sunt  vasorum  umbilicalium.  Placenta,  cujus  vasis 
ante  per  siphonem  cera  colorata  injecta  est,  macerationi 
exposita ,  ad  ipsum  textum  villosum’  redigitur  ,  ex  quo 
chorion  antea  constabat.  1). 

Omnis  villus  vase  capillari  arterioso  et  venoso  in¬ 
structus  est  ,  quae  secundum  von  Baer  2)  non  ineunte 


1).  W.  Vrolik  ,  op.  laud.  tom.  I.  pag.  34. 

2)  K  E.  von  Baer,  Untersuchungen  uber  die  Gefdssverbindung 
awischen  Multer  und  Frucht  in  den  Sdugethieren ,  (LeipzigI828). 

sed  procedente  graviditatis  tempore  ansas  vasorum  fa¬ 
ciunt  ,  quarum  cuique  trunco  vasculari  plures  sunt. 

Ita  placenta  nata  ex  textura  mere  vasculosa ,  villos 
chorii  quasi  in  se  recipit;  pars  laevis  hujus  tunicae  antea 
minor  postea  major  fit.  Nihil  superest  nisi  lamina  lae¬ 
vis,  chorion  laeve  vel  pellucidum  dictum,  quod  inter  tu¬ 
nicam  deciduam  et  amnion  medium  est. 

Amnion  tunica  est  interior.  Ineunte  graviditate  inter 
hoc  et  chorion  intervallum  est,  in  quo  Cl.  Bischoff  et  Vel- 
peau  membranam  viderunt,  quae  totum  ovum  tegit.  Haec 
membrana,  quam  Velpeau  membranam  mediam  appellavit, 
amnion  chorio  nectit ,  et  reliquiae  sunt  materiae  inter¬ 
mediae  gelatinosae  limpidae,  quae  a  priscis  auctoribus 
commemorata,  a  Cl.  W.  Yrolik  1)  in  ovis  IY  ad  VI  hebdoma¬ 
dum  semper  observata  est.  Provectiore  vero  graviditate 
plerumque  abesse  videtur. 

Amnion  vesica  est  tenuis  sed  admodum  solida  textura, 
laevis,  pellucida  absque  vasis  et  fibris ,  quae  in  ovo  ma¬ 
turo  superficiem  placentae  foetalem  investiens  ,  funiculo 
umbilicali  vaginam  praebet ,  et  eo  loco  quo  hic  placentae 
inseritur ,  reflexa  et  inversa  saccum  facit ,  in  quo  foetus 
suspensus  tenetur  humore  ,  qui  liquor  amnii  vocatur. 


1).  Op  lftud.  tom.  I  pftg.  35. 


Ovum  ut  crescat  matri  jungatur  necesse  est.  Nexum 
constituit  textura  vasculosa,  cui  nomen  est  placentae,  quae 
massa  est  oblonga,  rotunda,  mollis,  spongiosa,  cujus  pars 
concava  foetum  respicit ,  convexa  autem  uterum  spectat, 
cui  inserta  est. 

Facies  concava  amnio  vestita  laevis  est  et  lubrica.  Fa¬ 
cies  convexa  aspera  est ,  spongiosa  ,  sanguinolenta  ,  in 
multos  lobulos  divisa,  qui  cotyledones  vocantur.  Hujus 
placentae,  sicut  in  utero  nobis  apparet,  duae  partes  distin¬ 
guuntur  ,  altera  pars  foetalis,  altera  pars  materna  sive 
uterina.  Haec  ,  quae  est  deciduae  pars  ,  ut  antea  monui¬ 
mus,  illi  loco  respondet,  quo  ovum  utero  jungitur.  In  ea 
magnus  numerus  arteriarum  et  venarum  uteri  propagan¬ 
tur,  cursu  obliquo  in  eam  penetrantium.  Quae  quia  ex  una 
tantum  et  quidem  intima  vasorum  tunica  constant ,  pa¬ 
rietes  iis  tenuissimi  sunt.  Texturae  spongiosae  placentae 
intexuntur,  et  eo  capaciores  fiunt,  quo  altius  in  placen¬ 
tae  texturam  penetrant.  Ibi  retia  faciunt  venosa,  ut  a  CI. 
Ritgen  1)  manifesto  demonstratur ,  quibus  villi  partis 


1).  F.  A.  Ritgen,  Bey trage  xur  Aufhellung  der  Verbindung 
der  menschl.  Frucht  mit  dem  Fruchthalter  und  die  Erndhrung 
derselben.  Leipzig  und  Stuttg.  1835. 


placentae  foetalis  intexuntur  vel  circumdantur.  Haec 
pars  foetalis  e  chorio  et  vasis  umbilicalibus  nascitur  , 
quae  in  ejus  villis  diffunduntur,  et  in  multos  lobulos  sive 
cotyledones  dividitur ,  quorum  suam  quisque  habet  arte¬ 
riam  et  venam  umbilicalem  ,  quae  vasa  non  a  lobulo  in 
lobulum  transeunt  nec  per  anastomosin  junguntur;  sed  qui¬ 
bus  illud  tantum  commune  quasi  vinculum  est,  quod  in  su¬ 
perficie  foetali  unus  ramus  major  transversarius  est,  in 
quem  omnes  effunduntur.  Omnis  igitur  lobulus  per  se 
corpus  est.  Et  si  plures  adsunt  in  utero  foetus ,  plures 
etiam  placentae  inveniuntur.  Si  quis  lobulus  a  caeteris 
sejungitur,  placenta  succenturiata,  quae  dicitur,  formatur. 
Praeter  quam  vasis  et  villis  his  chorii  lobuli  constant 
textu  molli,  spongioso,  qui  circa  villos  desidit,  et  mace¬ 
ratione  ita  effluit ,  ut  soli  villi  remaneant. 

Ex  liac  descriptione  patet,  vasa  sanguifera  in  «tramque 
partem  placentae  ,  ita  ut  diximus  constitutae ,  penetrare. 
In  partem  maternam  arteriae  uteri  propagantur,  quarum 
venae  retia  magna  efficiunt ;  in  partem  foetalem  vasa  foe¬ 
tus  transeunt,  quae  in  villos  chorii  penetrant,  et  retibus 
venosis  partis  uterinae  ita  implicantur,  ut  horum  sanguis 
undique  circumfundatur. 

Intimus  est  contactus  vasorum  utriusque  partis  et  dig¬ 
nissimus,  de  quo  peculiari  loco  agamus.  Quoniam  gravidita¬ 
tis  tantum  tempore  existit,  post  partum  cessante  placentae 
actione  tollitur.  Pars  foetalis  uteri  conlractionibns  ex¬ 
pellitur  ,  pars  materna  in  utero  remanet,  et  postea  cum 

lochiis  excernitur.  Quae  igitur  ,  parte  sumta  pro  toto ,  pla¬ 
centa  vulgo  dicitur ,  pars  tantam  est  foetalis ,  de  qua 
verba  referre  lubet  clarissimi  Yelpeau  :  »  J’ose  affirmer 
avec  plus  d’assurance  que  jamais ,  que  le  placenta  humain 
est  entierement  foetal.  ”  Qua  expulsa ,  si  uterus  non 
ut  solet  contrahatur ,  sequitur ,  ut  vasa  partis  ute¬ 
rinae  ,  remoto  eo ,  quod  iis  fulcri  instar  esset ,  prop¬ 
ter  tunicarum  tenuitatem  vehementi  sanguinis  affluxui 
resistere  nequeant,  disrumpantur  et  horrendae  existant 
metrorrhagiae,  quas  Franco-Galli  eleganter  hemorrhagies 
foudroy antes  appellant. 

Ex  hisce  haemorrhagiis  nonnulli  argumentum  petive¬ 
runt  anastomoseos  vasorum  matris  et  foetus,  quasi  utero 
contracto ,  parte  placentae  foetali  soluta  vasa  disrum¬ 
pantur  et  ita  haemorrhagiae  oriantur. 

Accedimus  jam  ad  quaestionem,  utrum  foetalis  placen¬ 
tae  pars  cum  parte  materna  anastomosi  vasorum  directa 
et  quasi  commissura  jungatur  ,  an  indirecta  per  imbibi- 
tionem  materiae  fiat  permutatio  ;  qua  de  re  anatomici  et 
physiologi  valde  dissentiunt.  Priorem  sententiam  am¬ 
plexi  sunt  Haller  1),  J.  Hunter  2),  Chaussier,  Dubois  et 


1) .  Eletn.  phys.Corp.hutnan.  L  B.  1766.  Tom.  8.  pag.  235  sqq. 

2) .  Bemerkungeniiber  die  thierische  Oeconotnie,  ttbersetzt  von 
K.  J.  A.  Scheller.  Brannsclnv,  1813  pag.  189. 

Albinus  1).  Ipsa  hujus  verba  sunt  »  In  illa  parte  uteri 
gravidae,  cui  placenta  adjuncta,  exhibui  arterias  tortuosas 
ramosas.  Inveni  easdem  plenas  autem  sanguine ,  in  quas 
tamen  premendo  arterias  majores  sanguinem  facile  propel¬ 
lebam  in  placentam  usque.  Itaque  dubium  non  erat,  quin  ad 
placentam  pertinerent  sanguinemque  in  eam  deducerent .” 

Impugnavit  Cl.  von  Baer  2),  qui  magno  experimentorum 
numero  accurate  institutorum  demonstrare  studuit ,  nus¬ 
quam  existere  vasorum  anastomosin  utriusque  partis  pla¬ 
centae. 

Cum  illo  stant  R.  Lee  §),  Yelpeau  -4),  Carus  5),  W.  Vro- 
lik  6)  et  alii  recentoris  temporis  7);  recte,  ut  mihi  quidem 
videtur;  nam  etiam  si  post  injectiones  vasorum  utero-placen- 
talium,  quae  vocantur,  materia  injecta  in  vasa  umbilicalia 
penetrare  visa  sit,  hinc  male  infertur ,  directam  vasorum 


1) .  Annot.  Acad.  lib.  I.  cap.  10  pag.  34. 

2) .  Von  Baer,  op.  laud. 

3) .  R.Lee,  philos.  Transact,  1832.  Pars.  I.  pag  57. 

4) .  Velpeau  ,  op.  laud.  pag-  70  seq 

5) .  C.  G.  Carus  ,  Gynakologie  3  aufl.  Tom.  2  §  747. 

6) .  W.  Vrolik,  op.  laud.  Tom.  I.  pag.  47. 

7) .  Cf.  C.  C.  Schraidt ,  Jahrb.  der  in-und  ausi  gesammt.  -Ve 
decin,  Jahrg.  1843.  B.  38  H.  3-  S.  284  sqq. 

anastomosin  existere.  Nam  quamquam  fluidum  aliquod 
in  mortuis  ex  altero  vase  in  alterum  transmittitur ,  non 
sequitur,  idem  in  vivis  fieri.  Injectione  arteriarum  hypo¬ 
gastricarum  dextre  facta,  materia  injecta  revera  in  super¬ 
ficiem  intestinorum  internam  diffunditur;  minime  tamen 
hinc  colligere  licet,  sanguinem  continuo  in  canalem  cibarium 
quasi  sudando  transmeare  1). 

Praeterea  injectiones  tantum  vasa  adesse  ostendunt , 
minime  vero  ipsam  viam,  quam  fluida,  quae  illis  conti¬ 
nentur  ,  habuerunt ,  indicant ;  chemia  quoque  docet  dif¬ 
ferre  sanguinem  matris  et  foetus  ,  quod  nisi  esse  repe- 
riretur  ,  difficile  tamen  esset  sibi  persuadere  ,  hunc  san¬ 
guinem  nihil  mutari,  quo  aptior  reddatur  ad  vitam  foetus 
sustinendam ,  nec  pro  materia  nutriente  venenum  illi 
existat. 

Inter  viros  modo  laudatos  igitur  satis  constat  alterum 
sanguinis  fluctum  juxta  alterum  moveri  sine  mutuo 
contactu.  Vasorum  utriusque  partis  placentae  par  est 
ratio  ac  bronchiarum  et  vasorum  sanguiferorum  pulmo¬ 
nalium. 

Hisce  dictis  patet  ovum  graviditate  ineunte  undique 
per  filamenta  cellularia  et  vasa  sanguifera  subtilissima 
cum  utero  cohaerere.  Stadio  autem  provectiore  placenta 


1).  Chailly,  op.  laud.  pag.  95. 


illero  jungitur  per  vasa  sanguinea  capaeioria;  inter  ute¬ 
rum  et  tunicam  deciduam  ,  inter  hanc  et  chorion  sem- 
per  filamenta  exstant  cellularia  et  vasa  sanguinea  subtilis¬ 
sima.  Chorion  quoque  cum  amnio  arctissime  jungitur ; 
hoc  ineunte  graviditate,  versus  quartum  mensem  certe, 
vaginam  facit  vasis  umbilicalibus,  qme  vinculum  placen¬ 
tam  inter  et  foetum  constituunt:  alterius  sanguis  per 
alteram  permanat  eodem  consilio,  quo  in  adultis  san¬ 
guis  pulmones  permeare  solet. 


PARS  ALTERA. 


§  1 .  DE  MORBIS,  QUIBUS  INTERDUM  ANTE  GRAVI¬ 
DITATIS  TERMINUM  FOETUS  EXPELLITUR. 


Multa  et  matri  et  foetui  evenire  possunt,  quae  gravidi¬ 
tati  officiunt,  et  nexum  inter  matrem  et  ovum  ante  hujus 
maturitatem  solvere  conantur ,  ad  quae  propterea  medi¬ 
cum  maxime  animum  advertere  oportet,  quia  morbum 
aut  universalem  aut  localem  gignere ,  gravidas  ad  eos 
certe  procliviores  reddere  possunt.  Omni  stadio  ab  iis 

graviditas  turbatur,  unde  partus  nascuntur  intempestivi. 
Omnis  itaque  irritatio  morbosa,  qua  in  graviditate  ,  tot 
et  tantis  morbis  obnoxia,  mulier  afficitur,  vel  idcirco 
summam  a  medico  curam  postulat,  quod  saepe  mulieri 
funesta  causa  fit  abortus,  quem  heu !  saepe  provocare 
medicus  cogitur. 

Quo  vehementius  igitur  malum,  quod  graviditatis  decur¬ 
sum  turbare  potest,  organismum  mulieris  afficit,  et  quo 
perniciosior  partus  praematurus  est  sanitati  mulieris ,  eo 
magis  medicus  impellatur,  ut  illud  quam  citissime  tol¬ 
lat,  et  ovi  expulsionem  avertat  intempestivam,  quod  nisi 
obtinere  potest,  omnia  adhibere  illum  oportet,  quae  partui 
favere  et  parturienti  prodesse  possunt. 

In  morbis,  qui  graviditatis  decursum  perturbare  valent, 
multi  sunt,  qui  aut  rarius  occurrunt,  aut  non  ex  sola 
graviditate  originem  ducunt ,  quare  hos  quator  tantum 
elegi ,  de  quibus  potissimum  agerem :  Plethoram ,  Metror¬ 
rhagiam  ,  Inflammationem  placentae,  Eclampsiam. 


§  2.  PLETHORA. 


Plethora  vulgo  dicitur  abundantia  sanguinis  systema 
vasculare  opplens.  Raro  observatur  graviditate  ineunte , 
nisi  mulier  conceperit  instante  fluxu  menstruali ;  alioquin 
plerumque  circa  quartum  graviditatis  mensem  oritur. 
Sanguis  tunc  abundat,  quia  nec  uterus  nec  foetus  omnem 


absorbere  potuit,  qui  quaque  periodo  menstruali  fluere  so¬ 
lebat. 

Hinc  mulieres  robustae  et  sanguineae  ,  quarum  menses 
abunde  fluere  solebant ,  plethorae  magis  obnoxiae  sunt 
quam  caeterae.  Haec  proclivitas  augetur  genere  vitae 
lautiore  et  vita  sedentaria. 

Est  plethora  vel  localis  vel  universalis:  haec  dicitur, 
quum  in  toto  systemate  sanguineo  sanguis  abundat ,  illa  si 
in  quadam  parte  tantum. 

Symptomata  plethorae  universalis  sunt  cephalalgia ,  ver¬ 
tigines  ,  somnolentia  ,  dyspnoea ,  urinae  flammeae ,  pulsus 
plenus,  vulgo  frequens,  corporis  calor  auctus ,  alia. 

Ex  hac  non  raro  nascitur  plethora  localis  sive  congestio 
ad  cerebrum ,  ad  pulmones,  et  inprimis  ad  uterum,  quod 
organon  graviditatis  tempore  ad  plethoram  maxime  est 
proclive. 

Plethorae  uteri  symptomata  sunt:  sensus  ponderis  et  ten¬ 
sionis  in  regionibus  hypogastrica  et  inguinali,  dolores  inter¬ 
mittentes  in  his  regionibus,  sed  inprimis  in  regione  lum¬ 
bali  ,  saepe  et  leviores  contractiones  uteri. 

Hujus  morbi  origo  potissimum  quaerenda  est  in  vi  vi¬ 
tali  aucta,  quae  graviditatis  tempore  omnibus  fere  organis 
impertitur. 

Congestio  uterina  praecipua  est  causa  abortus;  ovo  vi¬ 
tam  adimere  valet ,  sive  metrorrhagia  ,  rumpendis  nexi¬ 
bus  circulatoriis  matrem  inter  et  foetum,  sive  apoplexia, 
sive  denique  intempestivis,  quas  cieat,  uteri  contractionibus. 


Remedia,  quae  ad  plethoram  avertendam  valent,  maximam 
partem  ad  hygienam  pertinent.  Mulier  diaeta  utatur 
statui  suo  post  conceptionem  accommodata ;  ne  nimis 
dedita  sit  quieti,  omnem  fugiat  cibum  et  potum  irritan¬ 
tem,  omnia,  quibus  sanguinis  copia  augetur  vel  circula¬ 
tio  concitatur.  Praecipue  conducunt  cibi  ex  regno  vegeta¬ 
bili  ,  fructus  horaei,  qui  ad  orgasmum  sanguinis  immi¬ 
nuendum  faciunt. 

Etiam  leves  motus  et  labor  modicus  tum  existenti  tum 
imminenti  plethorae  avertendae  utiles  esse  solent ;  nimia 
autem  virium  intentio  fugienda.  Orta  nihilo  secius  plethora 
et  perdurante  ,  quum  metus  est ,  ne  vel  matri  vel  foelui 
funesta  evadat ,  auxilium  petatur  a  sanguinis  missione , 
et  quidem  universali ,  quae  omnino  in  plethora  commen¬ 
danda  est.  In  sanguine  autem  demendo  ratio  habenda 
est  et  aetatis  et  constitutionis  mulieris.  Universe  prae¬ 
stat  venae  sectionem  iterare  et  repetere  ,  quam  unam  et 
copiosam  adhibere.  Quibus  tamen  nisi  prudenter  utatur 
medicus ,  relaxandis  et  debilitandis  omnibus  organismi 
systematibus  plethoram  augebit  ,  et  serosam  inferendo 
sanguinis  diathesin  hydropem  provocabit  aliumve  morbum 
cachecticum  exitiosum. 

Etiam  in  plethora  locali  venae  sectiones  adhibendae,  et 
cum  his  nonnunquam  balnea ,  hirudines  ,  potus  refri¬ 
gerantes  etc. 

Inter  remedia  therapeutica  usus  radicis  Ipecacuanhae 
valde  commendatur  ,  qui  congestionem  ad  uterum  im- 

minuere  valet.  1)  Sin  a  causa  plethorica  sanguinis  flu¬ 
xus  ,  e.  g.  metrorrhagia  existat ,  saepius  utendum  est 
venae  sectione,  qua  de  re  tamen  fusius  agendum  in  ca¬ 
pite  sequenti. 


§  3.  HAEMORRHAGIA  UTERI. 

(. Metrorrhagia .) 


Organum  ,  quod  uterus  dicitur,  inter  cujus  functiones 
normales  sanguinis  excretiones  sunt ,  quum  plurimis  vasis 
sanguiferis  instructum  est ,  systematis  maxime  venosi , 


1).  J.  C.  G.  Jiirg,  Handbuch  der  speciellen  Therapie  fur  Aerlssle 
am  Gehurtsbette.  Leipzig  1835,  §81. 

vel  hanc  ob  causam  proclive  est  ad  frequentes  hae- 
morrhagias.  Quae  proclivitas  major  est,  quo  majores  uterus 
expertus  est  sanguinis  affluxus  et  excretiones;  qui  quidem  eo 
frequentiores  sunt,  quo  saepius  gravida  ante  fuit  et  peperit 
mulier ,  quo  et  vasa  et  omne  uteri  parenchyma  tonum 
amittere  solent.  Metrorrhagia  autem  morbus  est  et  matri 
et  foetui  saepe  funestus,  imo  letalis,  qui  graviditatis  cur¬ 
sum  graviter  turbare  solet.  Medicum  igitur  omni  opera 
niti  oportet ,  ne  matri  inde  periculum  immineat ,  nec 
foetus  ad  vitae  functiones  peragendas  ineptus  intempes¬ 
tive  expellatur. 

Duplex  metrorrhagiae  est  natura ,  vel  activa  ,  vel  pas¬ 
siva. 

Illa  nascitur  ex  vita  vasorum  uteri  aucta,  unde  major 
sanguinis  affluxus  et  congestiones  topicae  oriuntur,  quas  ple¬ 
rumque  haec  symptomata  comitantur :  in  artubus  sen¬ 
sus  ponderis,  tinnitus  aurium,  cephalalgia,  vertigines, 
calor  cutis  auctus ,  pressio  in  regione  pelvis ,  conatus 
mingendi.  Passiva  autem  proficiscitur  ex  vita  vasorum 
imminuta,  vel  ex  laesione  organica,  qua  vasa  tono  amisso 
sanguinis  affluxui,  praesertim  abnormi,  resistere  nequeunt; 
vel  nascitur  ex  dyscrasia  hujus  fluidi  qua  minus  spissus 
redditur  ,  quod  videmus  in  scorbuto ,  aliis. 

Divisio  metrorrhagiae ,  quam  fecerunt  Richter  1)  et 


1).  Specielle  Therapie ,  Tum.  3,  pag.  606. 

Haase  1 ) ,  ille  in  activam  ,  spasmodicam  et  passivam ,  hic 
in  metrorrhagiam  cum  charactere  synochae,  erethismi  et 
paralysis,  clarissimo  Carus  minus  naturae  convenire 
videtur.  2) 

Sanguis,  qui  ex  vasis  uterinis  in  uterum  exit,  non  sem- 
per  foras  pellitur,  sed  nonnunquam  utero  retinetur;  quare 
metrorrhagiae  porro  dividuntur  in  metrorrhagias  inter¬ 
nas  et  externas,  quarum  altera  in  alteram  saepe  transit. 

In  metrorrhagia  vero  aequilibrium  inter  excretionem 
sanguinis  in  utero ,  et  vasorum  actionem  et  omnino  re- 
productionem  turbatum  est ,  qua  definitio  ne  omnes  hae¬ 
morrhagiae  hujus  organi  naturales  excluduntur. 

Omni  graviditatis  stadio  metrorrhagia  irrumpere  potest; 
causae  tamen  et  vehementia  in  diversis  stadiis  valde  dif¬ 
ferunt.  Primo  stadio  v.  g.  ovum  per  tunicam  deciduam 
utero  undique  cohaeret,  et  ab  omni  parte  per  nexus  vas¬ 
culosos  ei  jungitur,  unde  haemorrhagiae  oriantur  necesse  est. 
Stadio  autem  provectiore  sola  ea  uteri  pars,  cui  opposita 
est  placenta,  per  nexus  vasculosos  ovo  jungitur;  reliqua 
pars  superficiei  membranarum  vasis  caret,  quare  haemor¬ 
rhagiae  rariores  sunt  ,  quo  propior  graviditatis  terminus 


2) .  Chron.  Krankh.  I.  pag.  499 

3) .  Carus,  Lehrbuch  der  Gyniikologie ,  3  au  11,  1  Thl.  §352. 

adest.  Ad  tertium  usque  mensem  frequenliores  sunt  5 
ab  eo  inde  tempore,  et  praesertim  post  quartum  mensem 
rarius  erumpunt.  Etiam  minus  gravis  haemorrhagia  est, 
quum  ovum  diu  post  mortem  expellitur :  circulatio  enim 
uterina,  cujus  ad  vitam  sustentandam  foetus  non  amplius 
indiget,  imminuitur,  vasa  utero-placentalia  partim  angus¬ 
tiora  fiunt ,  et  eo  tempore ,  quo  solvitur  placenta ,  parum 
sanguinis  emittunt. 

Quum  metrorrhagiae  sunt  internae  sive  latentes,  diversa 
iis  sedes  est,  pro  diverso  graviditatis  stadio,  quo  prorum¬ 
punt. 

Baudelocque  1)  has  sedes  enumerat: 

1°.  Inter  uterum  et  Epichorion  (  Tunic  Decid. )  Haec 
ineunte  graviditate  frequentissima  est  sedes  melrorrhagia- 
rum  ,  quibus  major  abortuum  pars  originem  debet. 

2°.  Inter  Ephichorion  ct  chorion,  de  qua  sede  observa¬ 
tionem  nobiscum  communicat. 

3°.  Inter  chorion  et  amnion. 

4°.  Inter  placentam  et  uterum. 

5°.  Inter  uterum ,  placentam  ct  externam  tunicarum 
caducae  choriique  faciem. 

6°.  In  ipso  textu  placent». 


1).  Traite  des  hemorrhagies  internes  de  V Uterus.  Edit.  Brux. 
pag.  35. 

Haec  primo  graviditatis  stadio  frequenter  sedes  esse 
observatur,  certe  si  villos  innumerabiles,  qui  ovum  tegunt, 
placentam  appellare  licet.  Stadio  provectiore  haemorrha¬ 
giae  hac  in  sede  rarius  occurrunt. 

7°.  Inter  vasa  umbilicalia  et  membranam ,  qua  cir¬ 
cumdantur. 

8°.  Intra  amnion  ,  quod  tamen  raro  accidit. 

Causae .  Proclivitas  ad  metrorrhagiam  existit  ex  tempe¬ 
ramentis  maxime  oppositis ,  ex  temperamento  scii:  sangui¬ 
neo  et  nervoso.  Illud  dignoscimus  ,  cum  universo  gra¬ 
vidae  habitu ,  tum  fluxu  menstruali  abundante,  tanquain 
molimine  haemorrhagico ,  hoc  signis  pletliorae  uteri  in 
constitutione  nervosa,-  utrumque  delendis  nexibus  vascu¬ 
losis  ,  quibus  foetus  matri  jungitur ,  perniciosum  fieri 
potest. 

Eadem  proclivitas  tribuenda  videtur  peculiari  uteri  con¬ 
ditioni,  qua  secundum  Duretium  uterus  foetum  usque  ad 
graviditatis  terminum  nec  retinere  nec  nutrire  valet, 
e.  g.  scirrho  ,  ulceri ,  etc.  ,  verbo  ,  iis  vitiis,  quibus  pro¬ 
prietates  ejus  vitales  vel  augentur  vel  imminuuntur. 

Inter  causas  occasionales  recensentur  :  plethora  univer¬ 
salis,  orgasmus  vasorum,  indeque  motus  sanguinis  conci¬ 
tatior  ,  aut  ad  genitales  partes  congestio  ;  vitiata  humo¬ 
rum  erasis  ,  torpor  et  atonia  vasorum ,  nervorum  sensi- 
bilitas,  inspiratio  aeris  atmosphaerici  impuri,  habitatio  in 
regionibus  calidioribus  humilibus ,  palustribus  ,  balnea 
nimis  calida  et  frigida  ,  eaque  saepius  repetita  ,  vestes 

angustiores,  inpriinis,  quae  pectus  vel  abdomen  opprimunt, 
et  generatim,  quaecunque  utero  explicando  se  opponunt; 
abusus  potuum  spiritualium,  medicamina  acria,  irritantia, 
ut  drastica  et  emmenagoga ,  nimia  exercitatio  et  in¬ 
tentio  corporis  in  saltu,  cursu,  onere  tollendo ,  etc.  porro 
ictus  in  regione  hypogastrica,  urina  retenta,  constipatio, 
tenesmus  et  graviora  molimina  in  expellendis  faecibus. 

His  adnumerentur  morbi  matris  acuti  et  chronici ,  ut 
febres  continuae,  pleuritis,  enteritis,  variolae,  phthisis, 
hydrops,  tussis ,  eclampsia ;  porro  mors  foetus  et  morbi , 
quibus  obnoxius  est ,  funiculus  umbilicalis  brevior  sive 
per  se  sive  per  accidens,  scissura  ejus  vasorum,  placenta 
uteri  orificio  insita,  quae  causa  veteribus  ignota  fuit,  et,  ut 
paucis  absolvam,  omnia  quae  nexum  matrem  inter  et 
foetum  lacerare  possunt. 

Causis  illis  physicis  accedunt  psychicae :  aegritudines 
et  perturbationes  animi,  ut  metus  ,  terror ,  ira  ,  omnino 
omnia  animi  pathemata  deprimentia.  Quae  causae  eo 
majorem  organismo  injuriam  faciunt,  quo  magis  hic  ad 
liaemorrhagias  proclivis  est.  Sunt  mulieres,  quae  de  le¬ 
vissima  causa  metrorrhagiis  affliguntur  ;  aliae  contra  ve- 
hementissimas  corporis  et  animi  commotiones  impune  per¬ 
ferunt. 

Diagnosis.  Metrorrhagiae  symptomata  differunt  pro  cau¬ 
sis  unde  nascuntur,  et  pro  conditione,  in  qua  versatur 
gravida  ;  ita  diversa  sunt ,  prout  placenta  vel  soluta  est, 
vel  in  collo  uteri  inserta  ;  differunt  in  metrorrhagia  externa 

et  interna;  differunt  rupto  funiculo  umbilicali.  Quoties  uni¬ 
verse  placenta  solvitur,  praesertim  vi  aliqua  externa  illata 
vel  animo  vehementer  perturbato ,  verbo  quacumque 
causa  nexus  matrem  inter  et  foetum  dissolvitur ,  me¬ 
trorrhagiam  praecedunt ,  comitantur  et  sequuntur  dolo¬ 
res  modo  leviores,  modo  vehementiores  in  lumbis  nati,  ad 
regionem  hypogastricam  usque  pertendentes.  Mammae 
quoque  saepe  dolent ,  et  ad  soliditatem  et  volumen  mu¬ 
tantur.  Paulo  post  orificium  uteri  cedit  affluxui  et  dila¬ 
tatur,  effluens  sanguis  vel  parcior  est  vel  copiosior,  modo 
rubri  est,  modo  fusci  coloris,  et  vulva  retentus  in  mola¬ 
rum  formam  coagulatur;  mulier  male  se  habet  ac  in¬ 
firma  est ;  haemorrhagia  saepius  intermissa  semper  ma¬ 
jori  impetu  prorumpit.  Jam  sanguinem  magna  vi  ex 
pudendis  effluentem  comitantur :  virium  defectus  ,  faciei 
pallor  ,  oscitatio  ,  suspiria ,  difficilis  ,  cum  maxime  moto 
corpore  respiratio ,  et  pectoris  quasi  constrictio ,  visus 
obnubilatio,  syncope,  extremorum  frigus,  convulsio.  Se¬ 
quuntur  debilitas  totius  corporis  cum  anaemia  vel  mani¬ 
festa  paupertate  cruoris  ;  pedum  erecto  corpore  tumor  , 
oedema,  hydrops  anasarca ,  universalis,  etc.  1). 

Alia  sunt  symptomata ,  quibus  eam  metrorrhagiam  dignos- 


1).  G.  C.  B.  Suringar,  Isagoge  in  doctr.  morb.  chron.  pars 
I.  §  173. 

camus,  quae  ex  placenta  collo  et  orilicio  uteri  insita  nascitur. 
Subito ,  nulla  causa  apparente,  versus  septimum  aut  oc¬ 
tavum,  saepe  nono  demum  mense,  haemorrhagia  uteri  pro¬ 
dit,  pro  ut  placenta  in  centro  vel  in  alterutro  latere  colli 
uteri  collocata  est.  Initio  parum  sanguinis  edit  ,  et 
intermittit ,  post  breviora  aut  longiora  intervalla  eo  faci¬ 
lius  eruptiones  iteratura,  quo  saepius  redierit. 

Si  uterus  dolet  vel  contrahitur,  fluxus  sanguinis  auge¬ 
tur  ;  si  contra  placenta  extra  collum  insita  est ,  immi¬ 
nuitur. 

Symptomata,  quibus  dignoscitur  metrorrhagia  interna, 
vel  quibus  eam  adesse  efficimus,  longe  diversa  et  saepius 
dubia  sunt,  ineunte  graviditate  saltem.  Copia  sane  san¬ 
guinis  ,  in  ovi  intimam  partem  effusi,  nimis  exigua  erit, 
quam  ut  ,  aucto  uteri  volumine  aut  conturbata  matris 
valetudine,  dignoscatur,  ipsa  mors  foetus  latebit ,  et  hae¬ 
morrhagia  sensim  cessabit.  Quamvis  sanguis  inter  pla- 
tentam  et  uterum  congeratur,  et  vel  membranaram  pars 
solvatur ,  quo  facilius  sanguis  accumuletur  ,  copia  nimis 
exigua  est  quam  ut  ejus  effusio  appareat.  Nonnullla 
symptomata  generalia,  ut  levis  tensio  abdominis,  sensus 
obtusus  in  pelvis  regione  .  fortasse  congestionis  in¬ 
dicia  esse  possunt ;  quod  attinet  ad  incommodum  , 
quod  foetui  inde  nascitur ,  plerumque  nullum  est , 
certe  non  sub  sensum  cadit.  Graviditate  provectiore, 
quum  sanguis  inter  membranas  est  effusus  ,  uterus 
praeter  modum  tumet ,  ut  facile  haemorrhagia  adesse 

detegatur  ,  sive  per  explorationem  abdominalem  sive  per 
vaginalem.  Abdomen  pro  graviditatis  stadio  minus  tu¬ 
met;  mors  foetus,  quae  hanc  effusionem  vulgo  sequitur, 
intelligitur  ex  iis  symptomatibus,  quae  eum  mortuum 
esse  indicare  solent.  Sanguinem  inter  uterum  et  mem¬ 
branas  congestum  esse  ,  utero  tumente ,  facile  apparebit , 
nonnunquam  ipse  locus  indicari  poterit,  quia  non  raro 
manifesta  ibi  fluctuatio  adest  ;  partes  contra  foelales 
percipi  nequeunt  Haecce  haemorrhagia  interna  etiam 
morte  foetus  et  incommoda  gravidae  valetudine  indi¬ 
catur  ;  attamen  gravis  adesse  potest ,  foetu  et  matris 
valetudine  integris.  Mulier  vero  in  utroque  casu  ple¬ 
rumque  cruciatur  sensu  ponderis  in  intestino  recto , 
doloribus  lumbalibus ,  vellicationibus  regionis  inguinalis. 
Tandem  uterus  partes  passivas  agere  desinit ,  ad  agen¬ 
dum  excitatur,  id  est,  se  contrahere  incipit,  quo  sanguis 
foras  pellitur ,  et  interna  metrorrhagia  in  externam  mu¬ 
tatur.  \ 

Maximi  momenti  res  in  arte  medica  facienda  diagnosis 
est  tum  metrorrhagiae  externae  tum  internae;  illa  ne  con¬ 
fundatur  cum  fluxu  menstruali,  quae  in  nonnullis  mulie¬ 
ribus  ne  per  graviditatem  quidem  cessat ;  haec  ne  per¬ 
mutetur  cum  fluidis  gazosis ,  elasticis,  quibus  tumere 
potest  uterus  ;  haecce  enim  diagnosis  non  semper  tam 
facilis  est,  quam  vulgo  existimatur.  Ex  conditione  ori¬ 
ficii  uteri  nihil  certi  effici  potest ;  scriptores  enim,  qui 
illud  metrorrhagiis  dilatari ,  menstruo  vero  fluxu  claudi 


43 


perhibent ,  per  graviditatem  hunc  fluxum  semper  e  vasis 
vaginalibus  oriri  opinantur,  quod  tamen  adhuc  dubium 
esse  videtur.  Sunt,  qui  fluxum  menstruum  ex  interiore 
utero  oriri  et  orificium  eo  dilatari  putant,  praesertim  cum 
sanguis  aliquantulum  coagulatus  est;  contra  fieri  posse 
ut  in  metrorrhagiis  internis  ,  ex  placenta  soluta  ortis , 
orificium  paene  claudatur,  quamquam  sanguinem  liquidum 
emittat.  Litem  decernere  non  mei  iudicii  est.  Neque 
dolor,  qui  secundum  multos  scriptores  metrorrhagiam  prae¬ 
cedit,  vel  sequitur,  semper  signum  est  characteristicum , 
quia  plures  mulieres  eundem  in  ipso  mensium  fluxu  sen¬ 
tiunt.  Quinimo  nonne  Hippocrates  locutus  estde  metrorrhagiis 
quas  nulli  dolores  comitarentur  ?  Num  dolor  adest,  quando 
metrorrhagiae  oriuntur  ex  rupto  funiculo  umbilicali? 
Complura  fortasse  exempla  exstant ,  quibus  non  obser¬ 
vatur. 

Signa  igitur  petita  ex  conditione  orificii  uteri,  ex  dolo¬ 
ribus,  quibus  mulier  afflictatur ,  et  a  sanguine  fluente,  si 
singula  occurrunt ,  nihil  certi  docent ;  simul  autem  obve¬ 
nientibus  ,  dubium  non  erit,  quin  metrorrhagia  existat , 
habita  praesertim  ratione  omnium  ,  quae  praecesserunt  aut 
secuta  sunt.  Itaque  si  subito  multus  sanguis  fluidus  aut 
coagulatus  e  genitalibus  expellitur  gravidae ,  quae  vim 
experta  est  cujusdam  ex  iis  causis,  quas  supra  recensui , 
si  hoc  ipso  tempore  ingruunt  dolores  obtusi  lumborum  et 
abdominis,  debilitas  et  syncope ,  nullum  dubium  est,  quin 
metrorrhagia  existat  ,  praesertim  si  menses  per  gravidi- 


latern  fluere  non  solebant.  Haec  diagnosis  magis  etiam 
firmabitur  ,  si  digitus  medici  explorator  in  vaginam  illatus 
orificium  uteri  apertum  vel  placentam  collo  uteri  insitam 
esse  sentit. 

Quod  attinet  ad  metrorrhagiam  internam ,  difficilior 
ejus  diagnosis  est ;  attamen  diligenter  inquirendo ,  et 
symptomatibus  supra  memoratis  observandis  eam  ple¬ 
rumque  dignoscere  licet. 

Prognosis.  In  morbis,  quibus  mulieres  graviditatis  tem¬ 
pore  obnoxiae  esse  solent,  metrorrhagia  prae  caeteris  medici 
animadversione  dignissima  est.  Perlinet  enim  ad  morbos 
discrimine  plenos ,  tum  propter  dispendium  optimi  nutri¬ 
menti  corporis  humani ,  tum  propter  turbas  ,  ex  sublato 
aequilibrio  inter  systema  vasorum  nervorumque  obortas  , 
maximeque  metuendas.  Abortus  et  mors  foetus  semper 
metuendi  sunt ,  praesertim  si  sanguis  multus  magna  vi 
prorumpat.  Ne  matris  quidem  vita  tuta  est ;  succumbere 
potest  vel  virium  defectui  vel  morbis  secundariis,  ut  Hip¬ 
pocrates  ,  Mauriceau  ,  Puzos  et  alii  testati  sunt,  et  ipsa 
experientia  me  docuit.  Attamen  saepius  metrorrhagiae 
exstiterunt  parum  graves  ,  quae  facile  sistebantur ,  et  post 
quas  mulieres  feliciter  ad  justum  graviditatis  terminum 
pervenerunt. 

Omnium  metrorrhagiarum  externarum  illa  matri  et 
foetui  funestissima  est ,  quae  ex  placenta  collo  uteri  insita 
nascitur.  Quod  si  fiat ,  quo  tempore  ut  uterus  sic  et 
collum  expanditur,  a  sexto  mense  usque  ad  nonum ,  sae- 

pius  mulier  vehementibus  sanguinis  fluxibus  afflictatur , 
nisi  medicina  aptis  remediis  ei  opituletur. 

Nec  mater  nec  foetus  mortem  effugiunt,  si  fluxus  tam 
pertinaces  sunt,  ut  nec  naturae  vires,  nec  artis  iis  reprimen¬ 
dis  sufficiant,  quod  multae  doctissimorum  Lemotte,  Smellie, 
Mauriceau ,  Leroux  et  aliorum  observationes  testantur;  eo 
gravius  imminet  periculum,  quo  magis  placenta,  versus 
centrum  colli  uteri  insita  est;  pars  enim  soluta  quo  major 
est,  plus  sanguinis  exinde  effunditur  et  vires  mulieris  magis 
deficiunt. 

Metrorrhagia  vero  interna  magis  etiam  metuenda  est , 
quia  minus  facile  dignoscitur,  et  mulieres  saepius  ante  suc¬ 
cumbunt  quam  auxilium  implorare  potuerunt.  Erudi¬ 
tissima  Boivin  tamen  metrorrhagiam  internam  matri  mor¬ 
tem  minari  negat :  »  Nous  ne  pensons  pas,  inquit,  a  quelque 
terme  que  soit  la  grossesse ,  que  1’uterus ,  rempli  par  le 
produit  de  la  conceptiori ,  puisse  admettre  un  volume  de 
sang  aussi  remarquable ,  que  quand  1'organe  est  recemment 
vide,  ni  que  cette  quantite  soit  suffisante  pour  occasionner  la 
mori  de  la  femme 1). 

Lis  orta  est  inter  medicos  et  obstctricatores  de  stadio 


1).  Mimoires  sur  l es  hcmorrhagies  inferti,  de  Fu  ferus , 
pag.  92. 

graviditatis,  quo  metrorrhagiae  omnium  maxime  exitiales 
sunt.  Mauriceau  eo  periculosiores  gravidis  habet,  quo  pro¬ 
pius  a  graviditatis  termino  absunt ,  et  Puzos  raro  mulieres 
ante  quartum  aut  quintum  mensem  metrorrhagiis  interire, 
Iribus  autem  postremis  mensibus  illas  maxime  mulierum 
vitae  insidiari  affirmat.  Theoria  cum  experientia  con¬ 
gruere  videtur;  vasa  enim  uterina  eo  magis  dilatantur  et 
majorem  copiam  sanguinis  emittunt,  quo  propius  gravi¬ 
ditas  ad  terminum  accedit.  Huic  opinioni  Leroy  1)  con¬ 
trariam  defendit.  Metrorrhagiam  ineunte  graviditate  pe¬ 
riculosiorem  esse  putat,  quia  tunc  secundinas  sequi  debet 
laesio  vasorum  faciei  uteri  internae.  Quod  autem  refel¬ 
litur  experimentis  anatomiae  et  physiologiae  recentioris  , 
quae  nullam  esse  docent  anastomosin  sive  continuatio¬ 
nem  vasorum  sanguiferorum  matris  et  foetus.  Siquidem 
ineunte  graviditate  metrorrhagia  graviora  incommoda  af¬ 
ferre  videtur,  hoc  tribuendum  est  expulsioni  secundinarum 
post  abortum  difficiliori ,  quae  nascitur  ex  infirmitate  et 
tenuitate  funiculi  umbilicalis,  ex  vulva  et  vagina  contractis, 
et  praesertim  ex  majore  secundinarum  volumine  pro  foetus 
magnitudine.  Lis  nunc  composita  videtur  :  nam  inter 


1).  A.  Leroy,  Des  pertes  de  sang,  etc.  Paris  1803, 


pag.  27' 

omnes  fere  medicos  et  obstetricatores  majus  metrorrha- 
giis  periculum  inesse  constat  ultimo  graviditatis  stadio, 
E  recentioribus  citare  libet  doct.  A.  Moser  1)  et  E  Lumpe  2), 
qui  de  iis  agens ,  affirmat  »  dass  sie  desto  weniger  gefUhr- 
lich  durch  ihre  Heftigkeit  sind ,  je  weniger  die  Schwangerschaft 
vorgeriickt,  je  gennger  daher  die  Ausdehmmg  der  Ge< 
fiisse  des  Uterus  und  sein  Blutgehalt  ist ;  dagegen  voerden 
sie  gefdhrlicher  durch  ihre  Dauer  und  sind  ceteris  paribus 
schwerer  bleibend  zu  stillen  ,  ais  die  der  weit  vorgeriickten 
Schwangerschaft .  ” 

Quoniam  igitur  metrorrhagia  vitae  mulieris  periculum 
minatur ,  promtum  semper  auxilium  ferendum  est ,  ne 
mater  et  cum  illa  foetus,  quem  sinu  fert,  intereant.  Omni 
igitur  ope  niti  oportet  medicum,  ut  ,  sanguinis  effluviis 
repressis  et  omni  abortu  averso  ,  graviditas  ad  terminum 
perducatur ,  cui  tamen  muneri  explendo  ars  medica  heu ! 
haud  raro  impar  esse  reperitur. 

Therapia.  Ad  ipsam  therapiam  quod  attinet,  duplex 
est:  altera  enim  cura  prophylactica  est,  altera  praesentem 


2)  A.  Moser,  Lehrbuch  der  Geschlechtskrankheiten  desWeibes. 
Berlin  ,  1843. 

3) .  E.  Lumpe ,  Cursus  der  praclischen  Geburlshiilfe ,  Wien. 
1843  pag  164. 

morbum  sanare  docet ;  haec  porro  dividitur  in  rationem 
medendi  generalem  et  specialem.  Optimum  adversus  me- 
trorrhagias  prophylacticum  constat  in  fugiendis  et  averten¬ 
dis  iis .  quae  eas  provocare  solent.  Quod  tamen  praecipere 
in  promptu ,  observare  autem  arduum  est.  Mullis  ex 
causis  enim  tam  subito  metrorrhagiae  ingruunt,  ut  non 
semper  praecaveri  possint.  Seminia  hujus  morbi  saepe  jam 
in  corpore  muliebri  exstant;  medicum  ad  ea  animum  ad¬ 
vertere  oportet,  ut  apto  vitae  regimine  et  medicina  ,  quan¬ 
tum  fieri  potest,  eruantur.  Ea  ,  quae  omnino  ad  metror- 
rhagias  avertendas  valent  ,  sunt  sanguinis  missiones ,  vita 
gravidarum  quieta  et  conditioni  accommodata  diaeta. 
Quum  symptomata  adsunt  plethorae  universalis  aut  localis, 
si  temperamentum  est  sanguineum  ,  sanguinis  depletiones 
ne  omittantur ,  quae  pro  re  aut  generales  sunto  aut  locales. 
Itaque  omnia ,  quae  tum  organa  circulationis ,  tum  caetera 
irritare ,  et  animi  pathemata  excitare  possunt ,  sedulo 
fugiantur,  et  diaeta  praecipiatur  ad  gravidae  constitutio¬ 
nem  et  vires  accommadata. 

Therapia  generalis.  Quies  absoluta  et  animi  et  corporis 
in  metrorrhagiis  commendanda  est,  praesertim  si  ex  animo 
aut  corpore  agitato  nascuntur.  Aegrotantem  necesse  est 
supinam  recubare ,  positione  horizontali ,  non  in  lecto 
molli,  sed  v.  c.  in  stragulo  e  crine  equino,  femoribus  et 
cruribus  inflexis  et  pelvi  aliquanto  editiore.  Cubiculum, 
quo  mulier  decumbit,  vento  pervium  sit,  nec  nimis  patens 
lumini.  Vestes ,  quae  opprimere  possunt ,  relaxentur, 

corporis  superior  lanium  pars  tegatur  ,  femora  autem  et 
crura  denudentur;  omnino  omne  tegumentum  leve  sit. 
Quaecumque  tussim  movere  possunt,  diligenter  fugiantur, 
refrigerantia,  e.  g.  acida  diluta  ,  propinentur.  Ad  haec 
omnia  medicum  attendere  oportet,  si  ejus  auxilium  imploret 
mulier  metrorrhagia  laborans,  •  Reliqua  cura  ad  constitu¬ 
tionem  aegrotantis,  ad  morbi  indolem,  pro  ut  activa  est  , 
vel  passiva,  et  ad  stadium  graviditatis,  quo  irruit,  accom¬ 
modata  esse  debet. 

Therapia  specialis.  Constitutio  mulieris  sanguinea ,  ro¬ 
busta  metrorrhagias  parit  activas  ;  indagandum  igitur  est, 
utrum  irritatio  localis  vasorum  uteri  effectus  sit  plcthorae 
universalis,  quae  jam  alias  ante  haemorrhagias  attulerit, 
et  cujus  indicia  sunt:  pulsus  plenus,  frequens,  facies  rubi¬ 
cunda,  cephalalgia  et  similia;  an  plethora  mere  sit  localis 

Cui  quidem  metrorrhagiae,  curam  generalem  antiphlo- 
gisticam  postulanti,  adstringentibus  occurrere,  et  fluxum 
sanguinis  subito  reprimere  pernoxium  est.  Hic  igitur 
locus  est  disserendi  de  sanguinis  missionibus,  quae  inter 
anlipldogistica  primarium  locum  occupant.  De  earum  usu 
tamen  inter  auctores  nequaquam  convenit .  Hippocrates 
his  verbis  iis  uti  vetat:  »  Mulier  in  ulero  gerens  ,  secla 
vena,  abortit ;  magis,  si  major  fuerit  foetus/’  1). 


1),  Aphorism,  31  Scct.  5. 

Quam  tamen  Hippocratis  sententiam  Celsus  sic  impu¬ 
gnat  :  «  Sanguinem  incisa  vena  mitti,  novum  non  est ;  sed 
nullum  pene  morbum  esse,  in  quo  non  mittatur,  novum  est. 
Item  mitti  junioribus  et  feminis  utero  non  gerentibus  vetus 
est ;  in  pueris  vero  idem  experiri  et  in  senioribus  et  in  gra¬ 
vidis  quoque  mulieribus  vetus  non  est  •  siquidem  antiqui 
primam  idtimamque  aetatem  sustinere  non  posse  hoc  auxilii 
genus  judicabant ,  persuaserantque  sibi,  mulierem  gravidam, 
quae  ita  curata  esset,  abortum  esse  facturam.  Postea  vero  usus 
ostendit,  nihil  ex  Ius  esse  perpetuum ,  uliasque  potiores  ob¬ 
servationes  adhibendas  esse,  ad  quas  dirigi  curantis  consi¬ 
lium  debeat.  Interest  enim,  non  quae  aetas  sit,  neque  quid 
in  corpore  intus  geratur,  sed  quae  vires  sint.  Ergo  si  juve¬ 
nis  imbecillus  est,  aut  si  mulier,  quae  gravida  non  est,  pa¬ 
rum  valet,  male  sanguis  emittitur.  Emoritur  enim  vis,  quae 
supererat,  hoc  modo  erepta  est.  Jt  firmus  puer,  et  ro¬ 
bustus  senex ,  et  gravida  mulier  valens  tuto  curantur.  1). 

Hanc  Celsi  opinionem  de  sanguinis  missionibus  adhi¬ 
bendis  recentiores  amplexi  sunt ,  Sorbait ,  Panarolc  , 
Schmid  ,  Primerose ,  Horatius  Augemus,  Uiverius  alii. 

Mauriceau  autem  morem  sanguinis  mittendi  om¬ 
nibus  mulieribus  media  graviditate  ,  qui  suo  tempore  in¬ 
valuerat,  quamvis  impugnat,  tamen  non  negat,  remedium 


1).  Celsus,  ile  re  Medica,  Lib.II  cap -  10. 

opportune  comparatum  esse  efficacissimum.  Exemplum  citat 
mulieris,  quae  ad  terminum  graviditatis  pervenit,  quam¬ 
quam  nonagies  illi  vena  secta  fuerat.  Smellic  observationem 
citat  metrorrhagiae  ,  quae  post  repetitas  venae  sectiones, 
graviditate  ad  terminum  appropinquante,  cessabat.  Saepe 
me  consuluerunt,  idem  auctor  inquit,  in  metrorrhagiis  et 
semper  expertus  sum  ,  sanguinis  missionem  omni  stadio 
graviditatis  prodesse  mulieribus  temperamenti  sanguinei. 

Leroy  1)  de  sanguinis  missione  haec  verba  habet.  »Lors- 
que  la  fcmme  est  menacee  d’une  fausse  couche,  lu  satgnee 
du  bras  et  mediocre  s’y  oppose ;  si  clle  est  un  peu  forte , 
die  favorise  la  lausse  couche ,  mais  clle  s’oppose  a  une 
perle  considerable. 

Etiam  a  doct.  Duncan  venae  sectio  commendatur  in  ple- 
thora  sanguinis.  Praeter  hos  scriptores  alios  et  quidem 
recentiores  citare  possem,  qui  venae  sectiones  in  metror¬ 
rhagia  gravidarum  commendant ,  sed  otiosum  mihi  vi¬ 
detur,  quia  omnes  fere  medici  de  carum  opportunitate 
consentiunt,  ltestat,  ut  videamus,  quantum  sanguinis  uno 
tempore  simul  mittendum  sit,  et  quonam  stadio  gravidi¬ 
tatis  maxime  conducat. 

Major  pars  scriptorum  a  copiosis  venae  sectionibus  de¬ 
hortantur,  utpote  foetui  perniciosissimis.  Memorantur  exem 


1).  Op.  laud.  pag  93. 

pia  metrorrhagiae,  in  qua  post  largam  venae  sectionem  foetus 
subito  mortuus  est  1);  nonnunquam  motus  ejus  post 
eam  nullus  apparebat.  Largam  enim  venae  sectionem  saepe 
sequitur  syncope  qua  foetus  perit.  Inprimis  igitur 
commendanda  videtur  venae  sectio  exigua.  Sin  autem 
symptomata  plethorae  generalis  persistunt,  venae  sectiones 
iterari  necesse  est.  Ad  hoc  consentiunt  Chailly2)  Ran- 
chin,  Riverius,  Mauriceau,  Pechlin;  alii  contra  auctores  sunt, 
ut  vena  secta  ,  fluxus  sanguinis  emissi  saepius  interrum¬ 
patur  ,  quo  mulieris  organismo  minus  damnosus  fiat. 
Inprimis  commendanda  haec  provida  cura  est,  quum  mul¬ 
tus  sanguis  mittitur;  sin  exigua  fuerit  venae  sectio,  su¬ 
pervacanea  videtur. 

Carus  3)  sanguinem  detrahendum  esse  non  nimis  par¬ 
cum  contendit,  quia  vires  mulieris  facile  reparantur  ,  quin 
etiam,  inquit,  nisi  satis  sanguinis  mittitur,  metrorrhagia  diu¬ 
tius  durabit ,  vasa  uterina  dilatabuntur ,  et  proclivitas  ad 
fluxum  praeter  modum  augebitur.  Pulsus  parvus  non 
semper  a  venae  sectione  dehortatur,  auctore  Sydenhamo, 
quoniam  hic  saepius  observatur ,  sanguine  licet  valde 


1) .  Cf  A.  C.  Baudclocqae,  op.  Iaud.  pag.  165. 

2) .  Op.  Iaud.  pag.  215] 

3) .  Op.  Iaud.  Tom  I.  pag.  257. 

abundante ,  quo  casu  vires  non  raro  ab  illa  refici  Boer- 
haavius  testis  est. 

Nullum  est  stadium  graviditatis,  quin  sanguinem  mittere 
liceat ,  primo  autem  maxime  conducere  solent.  Hoc  sta¬ 
dio  venae  sectiones  prudenter  adhibitae  non  raro  abortum 
averterunt,  et  ut  justos  gravida  dies  expleret  effecerunt. 
Mulieres  constitutionis  firmioris  eas  optime  sustinere  pos¬ 
sunt  ,  quaecumque  caeteroquin  causa  est ,  quae  metror¬ 
rhagiam  attulerit ;  sin  autem  jam  provectior  est  gravi¬ 
ditas  ,  parciorem  earum  usum  esse  oportet,  quia  vasis 
magis  dilatatis  sanguis  majori  impetu  ex  utero  pro¬ 
rumpit,  et  metrorrhagia  saepe  originem  debet  causis, 
quae  necessario  partum  intempestivum  afferunt.  Cuinam 
bono  v.  c.  venam  secare,  rupto  funiculo  umbilicali  vel 
placenta  tota  aut  ex  parte  soluta  et  collo  uteri  insita  ? 
vel  exeunte  graviditate,  orificio  uteri  dilatato,  quum  omnia 
jam  jam  emissum  iri  partum  significant  ?  Ad  alia  tunc  reme¬ 
dia  recurrendum ,  quae  infra  commemorabo.  Quod  at¬ 
tinet  ad  sanguinis  missionem  localem  ,  applicatio  hirudi¬ 
num  a  nonnullis  scriptoribus  laudatur  in  plethora  uterina. 
Vulgo  applicantur  vulvae,  femoribus  ,  regioni  inguinali , 
sed  a  doct.  Smellie  haemorrhoidibus  quoque  admotae  sunt. 
Leroy  1)  et  Gendrinus  hirudines  applicare  commendant; 


* 


1.  Op.  laiid.  pag.  94. 

Baudelocque  1)  contra  et  Chailly  2)  depletiones  generales 
anteponunt. 

Quum  autem  metrorrhagia  non  oritur  ex  vera  plethora, 
sed  ex  vita  vasorum  uteri  incitatiore ,  aequilibrio  inter 
systema  nervosum  et  sanguineum  turbato,  parti m  sangui¬ 
nis  impetum  coercere,  partim  auctam  scnsibilitatem  immi¬ 
nuere  jubemur.  Ratio  medendi  differt  pro  constitutione 
aegrotantis.  Si  ejusmodi  fluxus  occurrit  in  temperamen¬ 
tis  sanguineis ,  cholericis  ,  sanguinem  mittere  expediet ; 
quamquam  minus  large  quam  in  plethora  vera.  Adver¬ 
sus  idem  malum  a  doct.  Gondrct  8)  cucurbitae  cruentae 
laudantur,  inter  scapulas  admotas.  In  constitutione  mulieris 
infirmiore  aut  in  metrorrhagia  diuturna,  sanguinis  depletio¬ 
nes  damnosae  erunt,  ct  alia  remedia  circumspicere  oportet, 
inter  quae  derivantia  primo  loco  veniant:  frictiones  cutis, 
cucurbitae  siccae  abdomini ,  cruribus  ,  pectori  admotae  , 
balnea  singularum  partium ,  ctc. 

Porro  administrentur  acida  mineralia  ,  frigida  externa  , 
de  quibus  tamen  seorsum  agendum  est.  Curandae  me¬ 
trorrhagiae  passivae  primum  omnia  faciunt,  quae  in  the- 


1).  Op.  laud.  pag.  1G7. 

2>.  Op.  laud.  pag.  215. 

3).  Carus  ,  op  laud.  Tom.  I.  pag.  258. 

rapia  generali  laudata  sunt.  Ilac  haemorrhagiae,  quae  ut- 
pote  colliquativi  plerumque  generis ,  non  raro  peculiari  san¬ 
guinis  erasi  tribuendae  sunt,  apparatum  medicamentorum 
analepticorum ,  vim  vitalem  adeoque  organicam  vasorum 
contractionem  excitantium  ,  requirunt.  Saepius  autem  in 
vitae  discrimine  utendum  est  stipticis,  quae  vocantur,  ne 
mulier  anaemia  moriatur.  Sin  autem  crethismus  syste¬ 
matis  venosi  hanc  metrorrhagiam  peperit,  cura  eadem  est, 
quae  in  metrorrhagia  activa  ;  prudenter  tamen  utendum 
est  venae  sectionibus  ;  adhibeantur  acida  mineralia  parca 
dosi,  ct  derivantia  supra  laudata;  sed  ante  omnia  ad  cau¬ 
sas  attendatur,  quae  ercthismum  genuerunt,  ut  sublata 
causa  ct  effectus  tollatur. 

De  opportunitate  et  usu  missionum  sanguinis  in  hoc 
morbo  supra  locuti  sumus.  Jam  videamus ,  quid  a  reme¬ 
diis  externis  exspectandum  sil  ad  metrorrhagiam  sistendam, 
ut  posthac  alia  recenseamus  interna,  singulariter  laudata. 
Primo  loco  habenda  balnea ,  adspersiones  et  epithemata 
frigida.  Sed  ut  bene  intelligamus  ,  quinam  universe  sint 
effectus  remediorum  frigidorum  toti  corpori ,  sequentia 
praemonere  haud  ab  re  duxi.  Remediis  frigidis  externis 
corporis  pcripl seriae  adplicatis  calor  animalis  detrahitur. 
Quo  cum  sanguini  ad  motum  opus  est  ,  hoc  a  corporis 
periplieria  ad  centrum  repulso  ,  circulatio  in  vasis  cuta¬ 
neis  imminuitur  ,  pulsus  fit  parvus,  lentior;  postremo  eva¬ 
nescit,  unde  oriuntur  tremores,  difficultas  respirandi, 
cutis  rugosa  et  artuum  torpor.  Siquidem  remediorum 

frigus  glaciale,  eorumque  applicatio  diuturna  est ,  calor 
ipsis  interioribus  partibus  detrahitur ,  motus  cordis  debi¬ 
liores  redduntur,  adeo  ut  circulatio  in  vasis  majoribus 
turbetur,  et  convulsiones  nascantur,  praesertim  in  hominibus 
constitutionis  infirmioris  ;  respiratio  intercipitur,  sequi¬ 
tur  asphyxia.  Sin  vero  ante  asphyxiam  remedia  frigida 
a  peripheria  removeantur,  phaenomena  plane  contraria  ap¬ 
parent  ;  cor  enim  calore  redeunte  stimulatum  vires  reficit, 
circulatio  instauratur,  organa  circulationis  actionem  tam 
insignem  acquirunt,  non  solum  ad  turbatum  circulationis 
aequilibrium  reparandum,  sed  etiam  ad  sanguinem  versus 
cutem  propellendum,  ut  non  raro  gangraena  artuum  oria¬ 
tur,  praesertim  cum  hi,  refrigerantibus  remotis,  subito  ac¬ 
tioni  caloris  intensioris  exponuntur.  Ili  sunt  effectus  fri¬ 
goris  corporis  totius  superficiei  admoti;  sin  autem  frigus 
parti  tantum  adferatur ,  calor  huic  tantum  parti  detra¬ 
hitur. 

Hinc  apparet,  remedia  frigida  universalia,  ut  balnea  in 
metrorrhagia  minime  conducere.  Eorum  usum  ad  singula¬ 
res  tantum  corporis  partes  restringi  oportet.  Hippocrates 
jam  spongias  aut  lintea ,  aqua  frigida  imbuta ,  ad  re¬ 
gionem  hypogastricam  adposuit ,  quibus  metrorrliagias  siste¬ 
ret,  sed  monet,  ne  nimis  frigida  applicentur.  Loca  aptissima, 
ad  quae  frigida  in  metrorrhagia  adhibeantur,  sunt  regiones 
hypogastricae  et  inguinales,  pars  femorum  interior,  perinaeum 
et  pedes.  Superiores  corporis  partes  contra  calefiant;  caven¬ 
dum,  ne  denudentur,  quod  nonnulli  suadent:  his  enim  partibus 

admotus  calor  optimum  est  derivans,  quo  satis  sanguinis  ad 
organa  pectoris  vehatur,  ut  rite  munere  suo  fungantur.  1) 

Nonnulli  medici  frigida  regioni  hypogastricae  vel  fe¬ 
moribus  admota  valde  nocere  putant,  quamdiu  foetus  in 
utero  degit,  quod  contractiones  uteri  gignant,  quibus 
foetus  expellitur.  Quod  tamen  experientia  non  confirmatur, 
nisi  epithemata  applicentur  frigidissima  v.  c.  glacialia; 
sed  secundum  praeceptum  patris  Medicinae  prudenter  adhi¬ 
bita  non  nocebunt. 

De  injectionibus  vaginalibus  frigidis,  quae  ab  aliis  laudan¬ 
tur,  ab  aliis  recentioribus,  v.  c.  a  medico  Bruxell.  Kock, 
Hoebeke  2),  Capuron  i)  et  Chailly  -4)  culpantur ,  si  meam 
opinionem  proferre  liceat :  non  adhibendae  sunt ,  nulla 
et  temporis  et  caeterarum  rerum  ratione  habita.  Quid 
enim ,  placenta  soluta ,  valent  ,  nisi  haec  collo  uteri  sit 
inserta?  Quid  si  metrorrhagia  ex  rupto  funiculo  umbilicali 
nascatur?  Injectiones  uteri  contractiones  afferunt,  ajunt 
patroni,  atque  adeo  metrorrhagiam  sistunt.  Nonne  magis 
hae  contractiones  foetui  expellendo,  quam  in  matris  gre¬ 
mio  retinendo  favent?  Caeterum  sanguis  coagulatus,  quo 


1)  Chailly  ,  op.  laud.  pag.  34. 

2) .  Mimoire  sur  Vavorteme.nl.  Brux  1811. 

3) .  Traile  des  mala  dies  des  femmes.  Edit.  Brux.  1811,  pag.  201. 
1).  op.laud  pag.  223 

vagina  obstrui  et  metrorrhagia  coerceri  solet,  injectionibus 
liquefactus  fluxibus  iteratis  abluitur. 

Quamdiu  foetus  utero  retinetur  ,  caute  adhibeantur  in¬ 
jectiones;  quando  vero  partus  intempestivus  averti  nequit,  et 
contractiones  uteri  excitare  oportet,  foetu  maxime  expulso, 
potissimum  conducere  mihi  videntur.  Porro  maniluvia 
simplicia  ,  vel  quibus  rubefacientia  indita  sunt  ,  frictio¬ 
nes  artuum  superiorum ,  pectoris ,  et  spinee  dorsi ,  cu¬ 
curbitae  siccae  in  metrorrhagia  adhibentur. 

Stoltz  usum  laudat  emplastri  vesica lorii  regioni  hypo¬ 
gastricae  applicati  ,  et  Camponio  Lanquin  solutionem  sub 
carbonatis  ammoniae. 

Postquam  vero  auxilia  enumerata  vel  omnia  ,  vel  pro 
parte  saltem ,  adhibita  fuerunt  ,  et  quidem  sine  effectu 
optato  ,  quando  sanguinis  effusi  ingens  copia  vitae  mulie¬ 
ris  periculum  minatur ,  quum  graviditate  provectiore  os¬ 
tium  uteri  non  satis  dilatatum  est,  ut  membranae  scin¬ 
dantur  ,  tentari  oportet  remedium  ,  quo  ,  tanquam  impe¬ 
dimento  mechanico  ,  aggere ,  sanguis  coercetur ,  quo 
minus  foras  fluat ,  et  in  utero  morari  cogitur,  ubi  faustis 
conditionibus  coagulatur  ;  quo  vasorum,  c  quibus  sanguis 
manabat,  ostia  obstruuntur,  obturamentum  dico. 

Quod  quamquam  antiquissimis  jam  temporibus  cognitum 
fuerit,  de  ejus  usu  tamen  etiamnum  valde  dissentitur.  Hip¬ 
pocrates,  Moschion,  Paulus  Aegineta,  Nicolaus  Roche  alii, 
adversus  menstruationes  abundantiores ,  vel  metrorrhagias 
pessaria  laudant  adstringentia  ,  vaginse  illata.  Nunquam 

vero  veteres  in  metrorrhagiis  gravidarum  aut  parturientium 
iis  usi  esse  videntur.  Attamen  adversus  graves  metror- 
rhagias  post  partum  a  Francisco  Ranchin  commendata 
sunt,  cujus  haec  sunt  verba :  »  Linteola  oxycrato  et  succo 
Plantaginis  imbuta  si  immittantur  in  cervicem  uteri,  sis¬ 
tunt  'profluvium."  i). 

Portallius  ejusdem  remedii  mentionem  facit  sequentibus 
verbis :  »  Si  la  femme  vuide  et  perci  trop  de  sancj ,  il  faut 
la  boucher  avec  un  Unge  trempe  dans  Voxycrat"  2).  Ejus 
usus  diu  exiguus  fuisse  videtur,  et  F.  Hoffmann  primus 
creditur  fuisse  ,  qui  illud  graviditatis  tempore  adhibuit. 
Cl.  Smellie  saepius  in  casibus  dubiis  optato  sibi  auxilio 
fuisse  affirmat . 

Leroux  3)  quoque  obturamentum  efficacissimum  sibi 
exstitisse  remedium  ait  adversus  metrorrhagias  gravida¬ 
rum  ,  parturientium  et  puerperarum  ,  quse  aliis  remediis 
sisti  non  poterant. 

Cl.  A.  C.  Baudeloque  obturamenti  usum  commendat , 


1).  F.  Ranchin ,  Traite  des  Maladies  des  fcmmes.  Edit.  A°.  1615, 

2.)  P,  Poital,  Pratique  des  accouchemens.  Edit,  A°.  1685 
pag-  13. 

3).  Leroux,  Traile  surtes  perles  de  sang  desfemmes  en  couche . 
Dijon.  1810.  pag.  270  sqq. 

quum ,  renitente  uteri  collo ,  partus  terminari  nequit ; 
iilem  adhiberi  vult  adversus  metrorrhagias  post  foetum 
expulsum ,  remanentibus  secundinis.  Quum  autem  pe¬ 
riculum  non  ignoraret,  quod  ex  sanguine  in  corpus  uteri 
hoc  ipso  tempore  effuso  nascitur  ,  regionem  hypogastri¬ 
cam  vehementer  deprimendam  esse  censet ,  ita  ut  digiti 
ipsum  uteri  corpus  complexi  ,  utero  se  distendere  nitenti 
resistant. 

Cl.  A.  Leroy  1)  obturamenti  usum  et  graviditatis  tempore 
et  in  partu  commendat.  Demangeon  contra  perniciosum 
esse  autumat ;  St.  Amand  rarius  adhibendum  censet , 
Gardien  et  Capuron  2)  eo  utuntur,  quum  ,  resistente  uteri 
collo ,  partus  ad  finem  perduci  nequit ,  et  placenta  in 
collo  uteri  inserta  est.  Eo  utendum  esse  negant ,  quoties 
abortum  averti  oportet,  quum  placenta  solvitur  sanguine 
ad  uterum  afflluente ,  et  post  foetum  expulsum. 

Maygrier  obturamenti  usum  ineunte  tantum  graviditate 
laudat;  Murat  cum  Baudelocque  consentit. 

Desormeaux  in  prioribus  tantum  graviditatis  mensibus 
eo  utitur  ,  raro  posterioribus;  post  partum  autem  eo  absti¬ 
nendum  censet;  eruditte  de  Lachapelle  contra,  et  cl.  Duges 
in  omnibus  graviditatis  stadiis,  nonnumquam  in  partu  et 


1) .  A.  Leroy,  op.  lauil.  pag  23,  G7 ,  G8. 

2) .  Op  laud  pag  203. 

post  partum  eo  uti  placet ,  habita  autem  ratione  eorum , 
quae  a  Baudelocque  prudenter  monentur. 

Sequitur ,  inter  omnes  fere  constare  hoc  remedio  uten¬ 
dum  esse  ineunte  graviditate,  quippe  quo  effluvia  coercen¬ 
tur  et  sanguis  coire  cogitur,  quod  hoc  stadio  facilius  fit 
propter  exiguitatem  ostiorum  vasorum;  praeterea  uterus 
tunc  temporis  parum  liquoris  continere  potest ,  neque  ut 
valde  distendatur  patitur.  Usus  ejus  minus  convenire  vide¬ 
tur  exeunti  graviditati  ;  nam  quo  ea  est  provectior,  eo 
magis  corpora  in  vaginam  illata  uteri  contractiones  af¬ 
ferunt.  Tunc  cum  maxime  adhibeatur,  quum  metrorrha¬ 
giae  matrem  in  discrimen  capitis  adducunt ,  vel  foetus 
diutius  utero  retineri  nequit. 

Singuli  fere  scriptores  proprias  methodos  vaginae  ob¬ 
turandae  laudarunt.  Alii  vaginam  tantum  replent  stupa, 
linteis  ,  spongiis  ,  etc.  Alii  compressoria  convoluta  utero 
usque  ad  collum  ingerunt.  Alii  sacculum  anteponunt  ad- 
stringentibus  repletum  ,  alii  vesicam  ,  cui  aer  infletur : 
sacculus  interdum  cerato  unctus ,  vacuus  in  vaginam  in¬ 
troducitur,  deinde  globulis,  ex  linteo  carpto  vel  stupa 
confectis ,  repletus  fascia  firmatur. 

Haec  quoque  methodus  laudatur :  in  vaginam  immit¬ 
tuntur  globuli  ex  linteo  carpto  aut  gossypio  confecti ,  qui 
collum  uteri  circumdantes  filo  inseruntur ,  quod  extra 
vaginam  dependet.  Hi  autem  globuli  antea  cerato  deun¬ 
guntur.  Deinde  vagina  linteo  carpto  vel  aliis  rebus  reple¬ 
ta  ,  omnia  fascia  firmantur. 

Ut  recte  intelligamus  ,  quibusnam  indicationibus  satis¬ 
faciat,  quo  modo  agat  scire  necesse  est.  Hujus  actio 
duplex  est  secundum  A.  C.  Baudelcoque.  1) 

1°.  Effluxum  sanguinis  externum  impedit. 

2°.  Uterum  contingens  irritat. 

Auctores,  qui  obturamenti  usum  commendant,  sanguinem 
in  uterum  congestum  ejus  parietes  distendere  conten¬ 
dunt;  quia  ostia  vasorum  ruptorum,  partim  utero  distento 
comprimuntur,  partim  sanguine  coagulato,  quem  ob¬ 
turamentum  retinet  obstruuntur ,  metrorrhagia  sistitur. 
Hoc  fere  fit  ineunte  graviditate  ;  provectiore  autem  fieri 
potest ,  ut  uterus  adeo  distendatur ,  ut  mulier  obtura¬ 
tionis  victima  ,  interna  moriatur  metrorrhagia  ,  antequam 
dolores  parturientes  adsint. 

Plerumque  tamen  et  omni  stadio  graviditatis  contrac¬ 
tiones  nascuntur  uteri  sanguine  et  foetu  distenti ,  et  ob¬ 
turamento  irritati ,  quibus  non  raro  foetus  expellitur. 
Itaque  quum  refugitur  ad  obturamentum,  metuendum  est, 
ne  vel  metrorrhagia  interna  erumpat  vel  foetus  expella¬ 
tur.  Attamen  vulvae  obturatio  in  metrorrhagiis,  ante  sex¬ 
tum  graviditatis  mensem  obortis  ,  prodesse  potest,  et  ad 
eam  refugiendum  est,  quoties  caetera  ad  eas  reprimendas 

nihil  valuerunt  remedia.  Provectiore  graviditate  cum  A. 
C.  Baudelocque  1)  obturamentum  dubium  dico  esse  reme¬ 
dium  ,  nisi  metrorrhagia  oriatur  ex  placenta  soluta  ,  collo 
vel  orificio  uteri  insita. 

Obturamentum  uterum  contactu  irritat,  et  fere  semper 
contractiones  parit,  quibus  metrorrhagia  sistitur.  Ejus 
usus  valde  commendandus  esset ,  nisi  major  illo  provoca¬ 
retur  irritatio,  quam  qua  opus  est  ad  uterum  contrahen¬ 
dum  in  tantum,  ut  metrorrhagia  sistatur;  sed  eheu  !  ple¬ 
rumque  uteri  contractio  ultra  progreditur,  et  tanta  est  ut 
foetus  intempestive  expellatur.  Praeterea  obturamentum 
in  vagina  pluribus  mulieribus  molestum  est ,  et  dolores 
movet ,  adeo  ut  non  raro  causa  fuerit  eclampsiae ; 
caute  igitur  adhibendum.  His  dictis  sequitur,  obturamen¬ 
tum  nonnunquam  prodesse ,  saepius  autem  nocere ,  sive 
gignenda  metrorrhagia  interna ,  sive  foetu  intempestive 
expellendo ,  qui  aliis  remediis  fortasse  ad  maturitatem 
pervenire  potuisset. 

Jam  aliquot  medicamenta  recensenda  sunt,  quae  sistendis 
melrorrhagiis  aliquam  laudem  meruerunt.  Quia  autem  nul¬ 
lum  horum  unquam  administratum  esse  verisimile  est, 
nisi  aliis  auxiliis  externis  adjuvantibus  ,  difficile  est  indi- 


1).  Op.  laud.  pag.  192. 

care ,  quaenam  pars  in  metrorrhagiis  sistendis  iis  tribuen¬ 
da  sit. 

Magnus  numerus  est  medicamentorum  laudatorum,  visque 
eorum  medicatrix  valde  diversa :  hoc  unum  requiritur,  ut 
contractiones  uteri  adducant.  Hic  quoque  locus  est , 
quo  referuntur  verba  Cl.  Pruys  van  der  Hoeven:  »  Quo 
plura  morbi  cujusdam  celebrantur  remedia,  eo  semper  esse 
incertiora  mimisque  reperietis  fida ;  quo  pauciora  vero  oe 
certa  magis  et  validiora.”  1). 

Inter  medicamina,  quae  laudantur,  primo  loco  habendum 
alumen  crudum ,  (super  sulph.  alum,  et  potass.)  a  doct. 
Burns  landatum ;  tum  opium ,  quod  Rigby  et  Duncan 
magnis  laudibus  celebrantes  dosibus  largioribus  adminis¬ 
trarunt  ;  et  sane  hoc  medicamen  loco ,  quem  occupat 
dignum  est ,  et  valde  conducere  solet  mulieribus  sensi¬ 
bilibus  et  irritabilibus  ,  quae  quum  vel  parum  sanguinis 
emittitur  facile  commoveri  se  patiuntur.  Circulationem  quo¬ 
que  retardare  valet ,  ut  demonstrarunt  experimenta  doct. 
d’Alston  et  White.  Efficacissimum  est  in  metrorrhagia  re¬ 
centi  et  exigua,  reprimendis  autem  fluxibus,  non  suffi¬ 
cere  videtur.  Acetas  morphii  praecipue  laudatur.  Ilerba 
quoque  digitalis  purpurea  ab  Anglis  modo  citatis  commen- 

data  est.  Venit  deinceps  rad.  Ratanhise ,  Bistortse ,  et 
secundum  doctt .  Goupil ,  Martinet ,  Deslandes  et  Carriere, 
nitras  potassae  ,  recte  administratum  ad  I,  II,  III  —  VI 
dragm.  de  die ,  et  secundum  Porta ,  Tanninum  ad.  II 
gran.  quovis  bihorio ;  deinde  cinnamomum,  Hb.  sabinae, 
secale  cornutum  ,  acid.  phosphoricum,  sanguis  draconis  , 
alia  ex  eadem  medicamentorum  classe  ,  sulphas  et  carbonas 
ferri,  murias  ferri  liquidum  ,  acet,  plumbi.  Singulatim 
de  his  disserere  longum  est.  Medici  periti  est  pro  re  nata 
ex  his  eligere.  ! 

Siquando  omnibus  auxiliis  metrorrhagia  gravidarum 
resistit ,  partus  intempestivus  sequitur ,  vel  ipsa  mulieris 
mors.  Quodnam  priore  casu  ,  auxilium  ferre  oporteat  , 
ars  obstetricia  docet. 

In  curandis  iis,  quse  metrorrhagiis  succedunt,  duabus 
indicationibus  satisfaciendum  est. 

1° •  Animadvertendum  est  ad  ea,  quse  sanguinis  fluxum 
sequi  solent. 

2°.  Causae  tollendae  sunt,  quse  repetitas  metrorrhagias 
afferre  possunt. 

Metrorrhagias  enim  activas  propter  irritationem  localem 
saepius  sequuntur  metrorrhagiae  passivse  ,  virium  defectio 
localis  et  generalis  ,  et  morbi  secundarii.  Illae  cura , 
quse  functiones  systematis  reproductionis  corroborant , 
reficiuntur.  Quare  medicum  animadvertere  oportet  ad 
organa  digestionis ,  focum  reproductionis.  Quam  celeri¬ 
ter  enim  sanguis  amissus  reddatur,  notum  est ,  siquidem 

in  corpore  mulieris  assimilatio  bene  se  habet ;  ineptum 
est  auctam  vim  vitalem  exspectare  a  roborantibus,  quae  di¬ 
cuntur,  nullo  discrimine  facto;  imo  nutrientibus  opus  est. 
Digestione  autem  turbata,  debilitata,  nutrimenta  suman¬ 
tur,  quae  facile  digeruntur,  et  medicamenta  praescribantur, 
quae  hanc  functionem  adjuvent. 

Morbi  secundarii  pro  eorum  natura  diversam  medendi 
rationem  postulant. 


§  4.  INFLAMMATIO  PLACENTAE. 


Iste  morbus,  quem  revera  dari  aliquot  annos  abhinc  a 
Nosologis  confirmatum  est ,  causa  est  frequentissima 
partus  intempestivi.  Simpson  descriptionem  fecit,  quam 
mutuatus  est  ab  anatomia  pathologica  virorum  Brachet, 

Cruveilhier ,  Dance ,  Stratfort,  aliorum.  1)  Plurcs  post¬ 
hac  scriptores  observationes  de  eo  in  lucem  ediderunt. 

Ejus  decursus  vel  acutus  vel  chronicus  est  ;  hic  autem 
frequentior.  Modo  totam  placentam  occupat ,  modo  par¬ 
tem  tantum  ;  nunc  alterutra  tantum  facies  vel  foetalis 
vel  uterina  ,  sedes  est  inflammationis ,  nunc  inflammatio 
stiper  omni  ejus  superficie  propagata.  Non  semper  vitium 
est  idiopathicum,  quia  non  raro  ex  metritide  nascitur. 

Causae  hujus  morbi  sunt  abdomen  ictum ,  lapsus , 
concussiones  vehementes  ,  pavores ,  animi  perturbationes, 
inflammationes  matris,  et  in  his  praecipue  metritis.  Doct. 
Brachet  quatuor  commemorat  exempla  placentae  inflamma¬ 
tae  ab  animi  perturbationibus,  v.  c.  a  vehementi  moerore. 
Alii  scriptores  hunc  morbum  praecipue  a  causis  externis 
oriri  statuunt. 

Symptomata  hujus  morbi  spissis  etiamnunc  tenebris 
obvelata  sunt ,  nec  dum  signum  diagnosticum  repertum, 
ex  quo  eum  adesse  certo  sciri  potest.  Symptomata 
inflammationis  pro  vehementia  differunt,  vel  prout  placenl a 
aut  sola,  aut  una  cum  utero  inflammata  est.  Certissimum 
autem  hujus  inflammationis  symptoma  esse  videntur,  do- 


1).  Simpson,  Memoire  sur  V  in  flammat  ion  du  placenta.  Edinfj 

lores  uteri  aut  lumborum ,  quorum  et  vehementia  et  diu¬ 
turnitas  valde  diversae  sunt ;  nec  vero  tamen  signum  sunt 
characteristicum ,  quia  alias  quoque  affectiones  comi¬ 
tari  solent  ;  quum  autem  in  compluribns  casibus  obser¬ 
vati  fuerunt ,  digni  sunt  ,  ad  quos  medicus  animad¬ 
vertat. 

Dolores ,  qui  modo  citius  modo  tardius  causas  supra 
enumeratas  sequi  solent  ,  plerumque  ad  terminum  usque 
graviditatis  permanent.  Hi  dolores  nunc  continui  sunt , 
nunc  intermittunt.  Nonnunquam  augentur,  simulae  mu¬ 
lier  positione  horizontali  decumbit ;  pro  diversa  denique 
mulieris  positione  differunt.  Signum,  quod  non  raro  ad  in¬ 
flammationem  placentae  dignoscendam  facit ,  dolor  sta¬ 
bilis  est  in  aliqua  parte  uteri,  nullo  alio  caeteroquin 
symptomate  indicante,  mulieris  valetudinem  esse  turba¬ 
tam. 

Motus  frebriles  continui  cum  exacerbatione  vespertina  , 
quos  nonnunquam  horripilatio  praecedit  Cl°  Cruveilhier 
visi  sunt  constans  symptoma  esse  inflammationis  placentae 
purulentae.  Burns  de  febri  loquitur  .  quam  media  gravi¬ 
ditate  observavit ,  et  cui  eadem  fere  symptomata  appa¬ 
rebant  ,  ac  morbo,  a  Cruveilhiero  descripto. 

Wilde  aliud  indicium  inflammationis  placentae  refert , 
febrem  exiguam  cum  ardore,  et  inflammationis  in  suppu* 
rationem  transeuntis  ,  horripilationes  et  sensum  ponderis 
in  utero  et  femoribus  ,  qui  muliere  stante  aut  incedente 
augetur.  Idem  auctor  urinam  hac  inflammatione  et  gra- 


vibus  doloribus  destillare,  et  morbo  in  indurationem  aul 
hepatisationem  Iranseunte  ,  vehementem  fluxum  vaginae 
dolori  locali  comitem  esse  observavit. 

Praeter  symptomata  enumerata  placentae  inflammationis 
aliud  indicium  est ,  quod  saepius,  sed  post  partum  demum 
observatur ,  intima  scii,  necessitudo  uterum  inter  et  pla¬ 
centam  ,  quae  ex  inflammatione  adhaesiva  orta  metrorrha¬ 
giam  affert,  quavis  contractione  redeuntem. 

Dolor  inflammationi  placentae  proprius  vehementior 
esse  videtur  ,  si  inflammationis  sedes  est  in  parte  pla¬ 
centae  uterina,  quod  laihen  non  semper  ita  est,  ut  ex 
observationibus  patet. 

Inflammatio  placentae  adhaesiva,  quae  placentae  inflam¬ 
mationem  meram  sequi  solet ,  matri  et  in  partu  et  post 
partum  periculosissima  est ,  vehementes  metrorrhagias 
aliave  incommoda  adducens,  quae  ex  placenta  retenta 
oriuntur. 

Quamquam  ex  hac  inflammatione  damna  gravia  matri 
exsistunt  post  partum  ,  periculorum  tamen  origo  repe¬ 
tenda  ex  tempore  graviditatis  ;  non  raro  enim  tunc  ma¬ 
tris  valetudinem  turbat ,  et  causa  fit  degenerationum 
textus  placentae ,  quas  partus  intempestivus  sequitur. 

Hinc  sequi  videtur ,  inflammationes  placentae  saepius 
causam  esse  morborum  et  foetus  et  matris ,  quam  vulgo 
existimatur.  Quam  saepe  post  abortum  placenta  per 
plures  dies  utero  retineatur,  obstetricatoribus  notum  est. 
An  non  et  hic  morbus  causa  esse  possit  nexus  mor- 

bosi  inter  utrumque  organon  ,  nondum  compertum  est. 
Haec  inflammatio  non  tantum  frequens  causa  est  abortus 
et  aliorum  morborum  mulieri ,  sed  et  per  se  ipsa  vitae 
foetus  periculum  minatur.  Wilde  motus  foetus  sensim 
ea  imminutos  tandem  prorsus  cessare  affirmat. 

Quum  enim  animadvertimus  ad  insignia  placentae  mu¬ 
nia  ,  et  arctum  ,  quod  ei  cum  foetu  intercedit  vinculum , 
facile  ratio  reddi  potest ,  qua  fiat,  ut  ejus  inflammatione 
foetus  necetur. 

Aliud  deinde  genus  est  injuriarum,  foetui  illatarum  in¬ 
flammatione  placentae,  membranarum  saltem,  quae  partem 
foelalem  obducunt ;  nexus  morbosos  dico  inter  superfi¬ 
ciem  placentae  et  nonnullas  partes  foetales ,  qui  ex  in¬ 
flammatione  adhaesiva  orti  monstra  pariunt,  quandoqui¬ 
dem  organa  foetus ,  in  quibus  monstra  conspiciuntur , 
locum  mutant  et  crescere  prohibentur.  Complures  de 
his  observationes  exstant. 

Tum  inflammatio  placentae  nexus  morbosos  facit  inter 
hoc  organon  et  uterum ,  aut  inter  nonnullos  partes  foetus 
et  ut  in  aliis  organis  ,  terminatur  resolutione  ,  suppu¬ 
ratione  ,  induralione,  hepatisatione  et  gangraena.  Non¬ 
numquam  ille  morbus  foetus  incremento  obstat,  et  causa 
est  hypertrophiae,  scirrhi  et  mutationum  textus  placentae, 
veluti  variorum  tumorum,  degenerationum  vesicularium  et 
molarum.  Quo  majori  impetu  saevit  inflammatio,  et  quo 
majorem  placentae  partem  invadit ,  eo  magis  exitiales 
morbi  exitus  et  matri  ct  foetui  esse  solent. 


71 


Hujus  morbi  cura  baud  diversa  est  ab  ea ,  quae  in 
caeteris  inflammationibus  praecipitur  ,  scilicet :  primum 
sanguinis  depletiones  generales  et  locales  ,  quae  tamen 
pro  constitutione  mulieris  largiores  vel  parciores  esse 
debent.  Tum  adhibere  juvabit  antiphlogislica  interna  et 
derivantia,  quae  saepe  insigni  usui  fuerunt. 


§  5.  ECLAMPSIA. 


Eclampsia  sive  eclampsis,  a  vocabulo  graeco  etda/ixpig  , 
convulsio  appellatur  acuta  cum  sensuum  in  paroxysmo  obs¬ 
curatione. 

Hujus  morbi  species  est  eclampsia  gravidarum,  quam¬ 
quam  fuerunt  qui  eclampsiae  nomine  per  excellentiam 
designarunt  convulsiones,  quibus  mulier  afflictatur  gravida. 

Difficile  est  eclampsiae  descriptionem  facere  perspicuam 
et  accuratam,  proxima  nitentem  causa  hujus  morbi.  Vel- 
peau  a  nullo  lioc  recte  factum  esse  censet  ;  iis  mor¬ 
bis  annumerat ,  quos  facilius  est  dignoscere  quam  defi¬ 
nire.  Nihil  itaque  mirum  est,  alios  scriptores  alio  modo 
hunc  morbum  descripsisse;  horum  definitiones  enumerare 
longum  est. 

Eclampsiae  gravidarum  character  varius  est ,  qui  prae¬ 
sertim  pendet  a  causis  praedisponentibus  et  occasionali- 
bus.  Miquel  et  Velpeau  tres  varietates  distinxerunt : 
1  °  hystericam,  2°  epilepticam ,  3°  apoplecticam.  Prima  ineunte 
graviditate  plerumque  observatur ,  caeterce  fere  provec¬ 
tiori  tantum  propriae  sunt. 

Chailly  1)  quatuor  varietates  distinguit :  1°  epilepticam, 
2°  hystericam,  3°  catalepticam ,  -4°  tetanicam. 

Quod  ad  sedem  attinet,  dividitur  eclampsia  in:  speci¬ 
alem,  ( partialem  auct.  Velpeau)  localem  et  generalem.  Prima 
raro  occurrit;  ad  quam  referuntur  a  Cl.  von  Siebold  sin¬ 
gultus  ,  vomitus ,  palpitationes  cordis  ,  dolores  post 
partum  si  sunt  vehementiores,  quam  dolores  ad  partum, 
et  contractiones  comitantur  eos  spasmodicae  et  motus  fe¬ 
briles. 


1).  Op.  laud  pag.  146. 

Eclampsia  localis  nunc  in  artubus  superioribus  vel  in¬ 
ferioribus,  nunc  in  trunco  vel  in  organis  internis  obser¬ 
vatur.  A  generali  differt  eo  ,  quod  vultum  non  occupat, 
neque  functiones  systematis  cerebralis  turbat;  offert  se 
forma  vel  tonica  vel  clonica.  Illa  magis  continua  est , 
sicut  eclampsia  tetanica  ,  et  praecipuam  sedem  habet  in 
musculis  sphincteribus ,  in  uteri  collo  et  orificio  interno 
vel  externo,  et  nonnunquam  in  hujus  organi  retro-  et 
ante-versione  occurrit.  Eclampsia  contra  clonica  intermit¬ 
tit,  et  veliementioribus  pedum  et  brachiorum  jactationibus 
conspicua  est,  quae  nusquam  stabilia,  tam  celeri  et  vario 
motu  in  diversas  partes  agitantur,  ut  oculis  quis  ea  vix 
sequatur. 

Eclampsia?  localis  tam  clonicae  quam  tonicae  "sedes 
praecipua  uterus  est.  Menard  1)  uterum  se  vidisse  testatur 
vi  eclampsiae  in  cucurbitae  formam  distortum,  et  Petitus  2) 
exemplum  citat  eclampsiae  tam  vehementis,  ut  metus  esset, 
ne  uterus  e  genitalibus  extruderetur.  Pacoud  3)  quoque 
casum  describit  motuum  activorum  uteri. 

Eclampsia  generalis  vocatur ,  qua  non  tantum  ar- 


1) .  Transact.  med.  Tom.  IV.  pag.  246. 

2) .  Biblioth.  med.  Tom.  XXIV.  pag.  17 L 

3) .  Compte  rendu  de  la  maternite  de  Bourg.  1825. 

tuum  et  trunci ,  sed  etiam  vultus  et  aliarum  corporis 
partium  musculi  afficiuntur,  et  functiones  systematis  ce¬ 
rebralis  perturbantur. 

Hac  eclampsiae  specie,  cujus  adventus  saepe  prodro¬ 
mis  praenuntiatur ,  parturientes  praecipue  affligi  solent. 
Quoad  therapiam,  divisio  eclampsiae  in  leviorem  et  graviorem 
aliquam  saltem  utilitatem  affert;  caeteroquin  minus  apta 
mihi  videtur.  Quis  enim  dijudicabit,  quo  tempore  leviores 
motus  convulsivi  in  graviores  transeant? 

Eclampsia  gravidarum  in  quavis  mulieris  constitutione  , 
in  quovis  graviditatis  stadio ,  in  quavis  regione  et  vitae 
conditione  occurrit;  cui  quidem  mulieres  primum  gravidae 
magis  obnoxiae  sunt,  quam  quae  saepius  jam  pepererunt. 
Qusenam  tamen  constitutio  ad  hunc  morbum  maxime  procli¬ 
vem  reddat  mulierem ,  jam  jam  videbimus.  Quod  ad 
graviditatis  stadium  ,  Chaussier  eclampsiam  plerumque 
observari  ait  duobus  postremis  graviditatis  mensibus ; 
erudita  de  Lachapelle  raro  eam  occurrere  mense  sexto  af¬ 
firmat.  Baudelocque  jam  vidit  mense  primo,  Willis  i) 
et  Velpeau  mense  quarto  ;  hic  eclampsiam  etiam  mense 
sexto  videri  ait,  sed  mense  quinto  jam  rarior  est,  et  quae 
prioribus  quatuor  graviditatis  mensibus  se  offert ,  ea  ut 


1).  Encyclop ■  method,  Tom.  1F.  pag.  248. 


Burns  reclc  monuit,  ab  hyslcriae  forma  lam  prope  abest, 
ut  parum  metus  injiciat. 

Eclampsia  quamquam  ubique  observatur ,  frequentia  ta¬ 
men  in  diversis  regionibus  multum  differt ,  ut  v.  c.  ap¬ 
paret  exemplo  Galliae  et  Angliae.  Teste  Ryano  in  hac 
regione  longe  crebrior  est.  Quodsi  in  hujus  diversitatis 
causam  inquiratur ,  fortasse  reperietur  in  copiosiore 
mulierum  Angli carum  cibi  usu ,  quod  in  cura  hujus 
morbi  prophylactica  noxium  censetur. 

De  natura  eclampsiae  valde  etiamnum  dissentitur. 
Quam  licet  plures  explicare  conati  sunt,  hactenus  tamen 
minus  bene  cessit.  Diversae  theoriae  ,  qnae  hac  de  re 
nunc  feruntur ,  veram  ejus  imaginem  non  repraesentant. 
Doct.  Busch  1)  ex  doloribus  parturientibus  subito  cessan¬ 
tibus  convulsiones  oriri  ait,  maximam  partem  ipsi  dolorum 
actioni  tribuendas  ad  cerebrum  translatae,  quod  jure  a 
multis  addubitatur. 

Sunt ,  qui  hujus  morbi  causam  petendam  esse  existi¬ 
mant  a  sanguinis  vi  plastica,  graviditatis  tempore  aucta, 
cum  erethismo  nervorum.  Sin  autem  eclampsia  gravi¬ 
ditati  originem  debere  existimanda  est,  recte  quaeritur, 
quare  non  saepius  occurrat?  Raram  autem  esse  ad  unum 
omnes  testantur  medici. 


1).  Encyclopadie.  in  voce  Convuls-  d.  Schwangern.  pag.  431. 

Si  verum  est ,  quod  pronuntiavit  van  Helmont  »  Mulie¬ 
rem  ab  utero  esse  mulierem  ”  hoc  maxime  apparet  tempore 
graviditatis.  In  hac  universa  mulieris  conditio  secundas , 
uterus  primas  partes  agit.  Hic  quidem  in  eclampsia 
fere  locus  est ,  quo  medulla  spinalis  aut  cerebrum  per 
nervos  uteri  sensiles  afficitur,  et  vicissim  per  reflexionem 
filamenta  motoria  excitat.  Eclampsiae  igitur  effectus 
habendi  sunt  symptomata  reflexoria  ,  quibus  ex  actione 
nervorum  uteri  turbata  natis  diversa  centra  afficiuntnr. 
Singulae  eclampsiae  species,  hysterica ,  epileptica  et 
apoplectica  a  diverso  nervorum  centro  pendere  videntnr. 
In  prima  ganglia  nervi  sympathici ,  in  secunda  medulla 
spinalis ,  in  tertia  systema  cerebrale  maxime  afficitur. 
Aliae,  quae  enumerantur  eclampsiae  species,  fortasse  ex  his 
centris  simul  affectis  explicari  poterunt. 

Affectiones,  quas  eclampsia  gignere  videtur,  ex  sympa¬ 
thia  originem  ducere  existimandae  sunt ;  totum  enim 
corpus  actione  systematis  uterini  regi  constat.  Ut  supra 
monitum,  major  ejus  vis  est,  vita  uteri  graviditate  aucta, 
quare  fortasse  cum  doct.  Berends  sentire  licet,  di¬ 
cente  ,  eclampsiam  semper  esse  morbum  symptomati¬ 
cum. 

Eclampsia  quondam  morbus  essentialis  habebatur ,  nec 
pendens  ab  ulla  centri  nervosi  affectione ;  alii  in  eclampsia 
semper  irritationem  cerebri  adesse  statuebant ;  utrumque 
perperam.  Et  sane,  sianatomiam  pathologicam  consulimus, 
convulsiones  in  omnibus  affectionibus  centri  nervosi  sympto- 


mata  adesse  videmus.  Simul  autem  praeter  illos  casus  in 
quibus  cultrum  anatomicum  centri  cerebro-spinalis  affectio¬ 
nem  in  cadaveri  demonstrat,  quae  origo  est  motuum  convul- 
sivorum,  alios  esse  observamus,  et  eorum  quidem  numerus 
major,  in  quibus  nulla  affectio  morbosa  apparet.  Quodsi 
autem,  vi  motrice  turbata,  inducamur,  ut  convulsionum 
sedem  in  centro  nervorum  ponamus,  quaeritur,  utrum 
mutatio  morbosa  erethismo  an  torpori  tribuenda  sit. 

Ad  convulsionum  patliogeniam  explicandam,  certe  opus 
foret  cerebri  non  tantum,  verum  etiam  medullae  spinalis 
totiusque  generis  nervorum  physiologia  ,  earumque  legum 
cognitiohe,  quibus  nervi  reguntur,  et  inter  varias  regni  ner¬ 
vosi  provincias  servatur  aequilibrium.  Perturbationem  exsis¬ 
tere  novimus;  hujus  autem  natura  nondum  investigari  potuit. 

Quamquam  eclampsia  vulgo  nervorum  irritationem 
sequitur,  tamen  e  debilitate  quoque  nascitur,  quae  gravi¬ 
dis  advenit  et  parturientibus,  praesertim  post  metrorrha- 
gias  vehementes,  quando  mulier  exsanguis  est,  ut  dicitur. 
Tenendum  tamen  est,  eclampsiam  gravidarum  priori  potius 
tribuendam  esse ,  quia  major  pars  mulierum  ,  quae  hoc 
morbo  affliguntur,  robustae  sunt,  plethoricae  eaedemque 
constitutionis  nervosae. 

Eclampsia  vel  idiopathica  est ,  id  est ,  originem  de¬ 
bet  causae ,  quae  directe  centrum  nervosum  afficit ; 
vel  symptomatica,  quae  indirecte  idem  facit  ;  haec  autem 
saepissime  sanguinis  congestioni  ad  uterum  vel  hujus 
organi  hyperaesthesiae  tribui  posse  videtur. 

Causae..  Causae  eclampsiae,  quarum  magnus  est  nume¬ 
rus,  vel  praedisponcntes  sunt  vel  occasionales.  Illarum 
numero  sunt  temperamentum  nervosum,  lymphaticum  ; 
sanguineum  autem  secundum  P.  Dubois  huic  morbo 
minus  obnoxium  est ;  porro  nimia  irritabilitas  ,  hyperae¬ 
sthesia  ,  plethora  5  raro  debilitas  ,  hysteria  ,  catalepsia  , 
epilepsia,  caput  magnum,  collum  breve,  ipsa  graviditas, 
praesertim  in  primiparis,  deinde  nervi  circa  vel  intra  pel¬ 
vim  oppressi.  Secundum  Betschler  alia  causa  est  in 
sanguine  tempore  graviditatis  magis  venoso.  Kranendonk, 
qui  naturam  morbi  inflammatoriam  habet,  systema  ner¬ 
vosum  graviditate  irritatum  esse  et  ita  hyperaesthesiam 
adesse  perhibet,  quo  vi  vitali  in  aliquo  systemate  aut  or¬ 
gano  aucta  plus  sanguinis  advehitur  et  congeritur  et  in¬ 
flammationis  germen  existit.  Secundum  Hoylarts  1)  ner¬ 
vorum  sensibilitate  et  ex  ea  partium  irritabilitate,  graviditate 
aucta,  proclivitas,  et  accedente  causa  occasionali  ipsa 
eclampsia  gignitur.  Mulieres  ,  quae  infantes  rachitide  la¬ 
borarunt,  eclampsiae  magis  obnoxias  esse  testis  est  P.  Du¬ 
bois.  Causae  occasionales  habentur  animi  perturbatio¬ 
nes  ,  velut  ira,  aemulatio,  terror,  aegritudo,  exsidtans 


1).  Verhand'  van  het  genootschap  ter  hevord.  van  Genecs - 
en  Ileelk.  Antwerp.  P.  1.  pag.  213. 

laetitia,  moeror  ;  unde  quasi  ex  largo  fonte  multi  eclamp¬ 
siae  oriuntur.  Deinde  ad  eas  referantur  omnia,  quibus 
gravidae  vires  nimis  intenduntur ,  abusus  balneorum , 
suppressio  secretionum  et  excretionum  naturalium  ,  ves¬ 
tes  angustiores,  aer  atmosphaericus  impurus,  metrorrha¬ 
giae  vehementes ,  retroversio  uteri ,  multae  aliae. 

A  Cl.  Hoylarts  hae  causae  dicuntur  occasionales  tem¬ 
pore  graviditatis  ; 

1°.  Hyperaesthesia  fibrarum  uteri. 

2°.  Plethora  uteri  et  universalis. 

3°.  Vehemens  haemorrhagia  praecedens,  ex  qua  magna 
inanitio  vasorum. 

•4“.  Corpus  uteri  nimis  distentum  pro  modo  ,  quo  ejns 
collum  expandi  potest. 

5*.  Corpora  aliena  in  primis  viis ,  veluti  bilis ,  vermes 
alia. 

6°.  Calculi  renum  et  vesicae  urinariae.’ 

7°.  Animi  pathemata  ,  quibus  gravidae  vehementer  af 
ficiuntur,  quorumque  diri  sunt  effectus. 

Quibus  omnibus  Carus  1)  proclivitatem  hereditariam 
annumerat. 

Convulsiones,  quae  ex  nervorum  affectione  idiopathica 
ortae  ,  magis  in  constitutiones  infirmas ,  hystericas 


1).  Op.  laud.  Tom.  II  pag.  205. 

cadunt ,  quae  ante  jam  spasmis  et  epilepsia  cum  maxime 
laborarunt ,  praecipue  ab  animi  pathemalibus  deprimen¬ 
tibus  ,  a  nimia  irritatione  systematis  nervosi ,  humorum 
effluvio ,  etc.  originem  ducunt. 

Symptomata  et  decursus.  Quamquam  symptomata  eclamp¬ 
siae  semper  fere  eadem  esse  reperiuntur,  differunt  tamen 
tum  paroxysmorum  impetu  tum  decursu  ,  et  diversa 
sunt  pro  ut  ipsa  eclampsia  aut  levior  aut  gravior  est,  et 
ejus  character  hystericus ,  epilepticus  aut  apoplecticus 
esse  deprehenditur.  Aliae  mulieres  v.  c.  subito  ea  oppri¬ 
muntur,  in  aliis  prodromi  praenuntiant,  qui  modo  pluri¬ 
bus  diebus,  modo  horis  vel  parvo  momento  tantum  paro¬ 
xysmum  antecedunt.  In  decursu  quoque  summa  observa¬ 
tur  diversitas,  tum  quod  attinet  ad  impetum  paroxysmorum, 
tum  quod  ad  modum,  quo  organismus  morbo  afficitur;  modo 
enim  singulae  partes  ,  modo  omnia  organa  ab  ea  corri¬ 
piuntur  ;  nunc  paroxysmi  sine  gravioribus  perturbationi¬ 
bus  recedunt,  nunc  cerebrum  et  medullam  spinalem  vehe¬ 
mentissime  iis  affici  videmus ,  quod  mortem  inevitabilem 
affert  et  matri  et  foetui.  1)  Etiam  paroxysmi  modo  breviores 
modo  longiores  sunt,  quod  ex  observationibus  patet :  ut 
supra  monui,  huic  morbo  nunc  prodomi  praecedunt,  nunc 


1).  W.  E  Ludeking,  Oordeelk.  heschoutcvuj  vnn  de  kennis 
en  de  lehand.  der  sluipen ,  pag  95. 

paroxysmus  subito  invadit.  Secundum  Deleury  et  de 
Wees  semper  morbus  ingruens  praenunciatur,  quod  et  Vel- 
peau  et  Chaussier  confirmant ;  erud.  de  Lachapelle  con¬ 
tra  hoc  semper  fieri  negat. 

Diversa  symptomata  de  ejus  adventu  praemonent :  las¬ 
situdo,  tremores,  syncope,  oscitatio,  anxietas,  aestus 
capitis ,  animi  perturbationes  ;  symptomata  circulationis 
laesae,  velut  facies  tumida  cum  alternante  rubore  et  pallore, 
oculi  splendentes ,  rubentes  ,  visus  obnubilatus  vel  cae¬ 
citas.  Accedunt  tinnitus  aurium ,  vertigines,  somnolen¬ 
tia  ,  cephalalgiae ,  collum  tumens  ,  difficultas  loquendi , 
motus  convulsivi  nonnullorum  musculorum  trunci ,  sen¬ 
sus  frigoris  in  spina  dorsi ,  dyspnoea  ,  palpitationes  cor¬ 
dis  ,  praecordiorum  anxietas  ,  regio  epigastrica  oppressa, 
interdum  cum  vomitu,  tremores  et  frigus  artuum,  subsul- 
tus  tendinum,  pulsus  plenus  ,  durus  et  celer  ,  aut  par¬ 
vus  et  irregularis,  urina  copiosa  aquosa. 

In  praenotionibus  Coacis ,  quae  Hippocratis  nomine 
feruntur,  dolor  capitis  hunc  morbum  praecedere  dicitur : 
»  capitis  dolor  cum  sopore  et  gravitatis  sensu  quodam¬ 
modo  convulsionem  accersit."  1)  Puzos  2)  et  de  Wees  eun¬ 
dem  dolorem  saepius  observarunt,  quem  hic  sedem  habere 


1) .  Coae,  praenot.  174. 

2) .  Verh.  over  de  Verlosk.  1764.  Tom.  2  pag.  276. 

ait  in  media  fronte.  Et  Ludeking  1)  hoc  symptoma  sem- 
per  eclampsiae  prodromum  sibi  fuisse  testatur.  Puzos 
inprimis  et  visum  obnubilatum  et  caecitatem  inter  pro- 
domos  recenset ,  quod  a  Baudelocque  confirmatur  et  a 
de  Wees  symptoma  constans  habetur.  Alia  praeterea 
morbi  praenuntia  dicuntur,  quae  minus  tamen  constantia 
esse  videntur. 

Saepe  tamen  ,  nullis  praecedentibus  prodromis ,  subito 
eclampsia  irruit.  Quum  mulier  vehementer  ea  afflictatur, 
dira  observantur  symptomata  ,  velut :  alternantes  et  vehe¬ 
mentes  contractiones  et  relaxationes ,  artus  incredibili 
volubilitate  incurvati  et  porrecti ;  vultus  modo  pallidus , 
modo  rubens,  modo  purpureo  colore  suffusus,  deformis  red¬ 
ditur,  musculis  oris  inprimis  in  diversas  partes  distractis. 
Saepe  bulbi  oculorum  magna  velocitate  circumvolvuntur  , 
ipsi  oculi  interdum  fixi,  tensi  et  prominuli  sunt,  et  pupillae 
dilatatae.  Lingua  turgida  et  elongata  ex  ore  hiante  pro- 
labitur,  et  convulsivo  motu  ad  se  mutuo  adductis  maxil¬ 
lis  lingua  intercepta  graviter  vulneratur,  ac  foedo  spec¬ 
taculo  una  cum  spuma  sanguis  exit ;  dentium  stridor  in¬ 
gratissimus  percipitur.  Arteriae  carotides  manifesto  pul¬ 
sant  ,  venae  jugulares,  collum  et  vultus  turgent.  Mu¬ 
lieres  huc  illuc  se  jactantes  a  lecto  surgere  conantur. 
Truncus  modo  in  aversam  (opistho tonus),  modo  in  adver- 


1).  Op  lauil.  pag.  99. 

sam  partem  incurvatur  (emprosthotonus),  vel  spasmis  tan¬ 
tum  clonicis  afflictatur,  manus  ad  pectus  aut  regionem 
epigastricam  feruntur,  et  ex  contractionibus  diaphragmatis 
celeriter  sibi  invicem  succedentibus  oritur  singultus  , 
dyspnoea  etc.  Secundum  nonnullos  scriptores  sonus  pecu¬ 
liaris  auditur  non  dissimilis  flatui  felis  lacessitae.  Sin 
eclampsia  originem  ducit  ex  affectionibus  tractus  intes¬ 
tinalis  et  vesicae  urinariae,  vel  ab  ipso  utero,  nascuntur 
vomitus,  urinae  et  alvi  profluvia  spontanea,  et  teste  doct. 
Boxselt  expulsio  foetus.  1)  Exeunte  paroxysmo  congestio 
sanguinis  ad  caput  coma  parit  ,  sequente  syncope  et  sen¬ 
suum  obscuratione ;  malae,  quae  hucusque  rubebant,  jam 
livescunt ;  pulsus,  qui  primo  paroxysmi  impetu  parvus , 
spasmodicus  erat,  et  identidem  vix  percipiebatur,  nunc  ple¬ 
nior  fit ,  et  digito  manifesto  sentitur  ;  respiratio  difficilis 
et  stertorosa  ad  consuetum  morem  redit,  corpus  sudore 
obducitur,  quo  paroxysmus  remittit,  post  brevius  vel  lon¬ 
gius  temporis  intervallum  reversurus  ;  quod  teste  doct. 
Croft ,  Merriman  et  Velpeau  pulsu  retardato  indicatur. 
Haecce  eclampsia  gravidarum  interdum  sine  ulla  affec¬ 
tione  uteri  advenit ;  saepius  autem  eam  sequitur  partus 
intempestivus,  et,  quod  tamen  raro  accidit,  uterus  dis- 
ruptus. 


1).  Diss.  de  gravid.  partur.  ac  puerperar.  convulsionibus. 
L.  B.  1775. 

Hic  quidem  morbi  decursus  est ,  quando  paroxysmi  pauci 
sunt  numero,  vel  post  longiora  demum  intervalla  redeunt; 
sin  vero  frequentiores  sunt  et  brevioribus  intervallis  dis¬ 
cernuntur  ,  conscientia  sui  magis  magisque  imminuitur ; 
coma,  et  respiratio  stertorosa  manent,  et  typus  morbi,  qui 
ante  intermittens  vel  remittens  fuerat,  magis  jam  ad  con¬ 
tinuum  vergit. 

Hujus  morbi  paroxysmi  modo  magis,  modo  minus  diu¬ 
turni  sunt ;  diversissimae  hac  de  re  feruntur  observa¬ 
tiones.  Carus  i)  tamen  paroxysmum  quartam  horae 
partem  rarissime  excedere  affimat.  Etiam  frequentia  paro¬ 
xysmi  valde  differunt;  nunc  semel  tantum  apparent ,  in¬ 
terdum  vel  quadragies  recurrere  visi  sunt  ,  imo  ad  LXX 
paroxysmos  uno  die  observavit  Velpeau.  In  tanta  fre¬ 
quentia  difficile  est  distinguere  ,  quando  exacerbetur  im¬ 
petus  ,  quando  remittat,  quare  nec  diuturnitas  nec  numerus 
satis  accurate  definiri  potuerunt.  Quum  eclampsia  ces¬ 
sante,  mulier  post  diuturniorem  vel  breviorem  accessionem 
lassa  et  debilitata  quiescit,  inscia  saepe  est  eorum,  quae 
passa  est.  Quinimo  exempla  memorantur  mulierum,  quae 
insciae  furente  paroxysmo  partum  enixae  sunt. 

Haec  sufficere  videntur  ad  imaginem  eclampsiae  defi- 
% 

niendam.  Morbus  autem  cum  similibus  confundatur;  re- 


1).  Op.  lauti ,  Tom.  2  pag.  204. 


8o 


slat  igitur  ut  insuper  dignoscamus  inter  species  hujus 
morbi,  quae  vulgo  feruntur. 

A.  Tempore  paroxysmi  eclampsia  confunditur  cum  hys- 
teria  et  epilepsia. 

In  hysteria  motus  sunt  irregulares  et  vehementes,  mulier 
manus  sibi  infert,  et  motibus  continuis  agitatur;  interdum 
ipsa  ut  contineatur  rogat,  ne  sibi  vim  afferat,  clamores 
vehementes  edit  ,  conscientia  sui  non  prorsus  evanescit, 
sensibilitas  tantum  imminuitur  ;  raro  spuma  in  ore  con¬ 
spicitur. 

In  Eclampsia  contra  clamores  non  eduntur  ,  nec  moti¬ 
bus  vehementibus  jactatur  mulier,  retineatur  tantum  necesse 
est,  ne  de  lecto  decidat,  et,  quod  jam  supra  monui,  ipsa 
eclampsia  frequentior  est  exeunte  graviditate ,  hysteria 
ineuiite.  In  eclampsia  plures  plerumque  accessiones  se 
excipiunt ,  in  hysteria  contra  una  tantum  observari  solet. 

Paroxysmorum  epilepsiae  et  eclampsiae  tanta  similitu¬ 
do  ,  ut  hos  morbos  dignoscere  difficillimum  esset ,  nisi 
saepius  iterato  impetu  eclampsia  discerneretur.  Sed  et 
quae  praecedunt  et  sequuntur  in  utroque  morbo  di¬ 
versa  sunt.  P.  Dubois  in  epileptica  plures  inter  partum 
paroxysmos  vidit  ;  ubi  tamen  epilepsia  in  veram  eclamp¬ 
siam  mutata  esse  videtur.  1) 


1).  Chailly ,  op  laud.  pag.  150. 

B.  Post  paroxysmum ,  stadium  stuporis ,  coma  con¬ 
fundi  potest  cum  apoplexia  ,  narcosi ,  et  ebrietate.  Hac 
de  re  Baudelocque  exemplum  nobiscum  communicat  mu¬ 
lieris,  quam  discipuli  ebriam  esse  existimabant,  quae  tamen 
eclampsia  correpta  in  Nosocomio  partum  in  lucem  emi¬ 
sit.  Hoc  coma  ab  apoplexia  distinguere  arduum  est;  hanc 
tamen  raro  sequitur  artuum  resolutio  perfecta  ,  saepius 
contra  hemiplegia  adest.  Stupor,  qui  ab  ebrietate  oritur, 
stupori  eclampsiae  simillimus  est.  Vapores  tamen  spiri¬ 
tualium  ,  qui  ore  exhalantur ,  et  vomitus  ebrietatem  ab 
eclampsia  distinguunt.  Lingua  integra  est,  et  si  spuma 
ore  exit,  sanguine  non  tingitur. 

Ne  narcosis  quidem  quoquam  signo  peculiari  dignosci  po¬ 
test  ,  nisi  paroxysmis  saepius  redeuntibus.  Itaque  si 
unus  tantum  advenit  paroxysmus ,  res  semper  dubia  erit. 
Ex  praeteritis  et  praesentibus  lux  petenda  est. 

Eclampsia  gravidarum  nonnunquam  ita  sanatur,  ut  nul¬ 
lum  inde  graviditati  incommodum  exsistat ,  quod  tamen 
raro  accidit.  Sive  cessantibus  sive  repetitis  paroxysmis 
graviditatis  decursus  plerumque  turbatur ;  foetus  paro¬ 
xysmo  aestuante  necatus  expellitur.  Non  semper  tamen 
eclampsia  foetui  tam  funesta  est ;  contractionibus  uteri, 
quae  hunc  morbum  sequuntur,  interdum  vivus  ejicitur.  Tunc 
per  coma  dolor  uterinus  levi  grinnitu  indicatur ;  in  ipso 
paroxysmo  autem  propter  insensibilitatem  nullo  signo 
manifestatur.  Provectiore  jam  graviditate  partus  editur 
insciis  saepe  adstantibus ,  qui  foetum  mortuum  inter  fe~ 


87 


mora  matris  reperiunt.  In  primis  graviditatis  stadiis 
sanguinis  fluxus  ,  qui  emissum  foetum  praecedere  solent , 
hanc  expulsionem  praenuntiant. 

Exitus.  Eclampsia  terminatur  sive  sanitate  prompte 
vel  lente  redeunte,  quod  pendet  a  paroxysmorum  vehe¬ 
mentia  ,  sive  morte  subita  per  paroxysmum ,  vel  lenta 
propter  coma.  Subita  mors  fere  tribuenda  effusioni  cere¬ 
brali,  quae  eclampsiam  sequitur,  et  e  sanguinis  congestione 
ad  caput  nascitur ;  tum  repente  mors  medio  paroxysmo 
respiratione  impedita  adfertur;  ruptum  vero  quoque  uterum 
sequitur.  Mors  lenta  systemate  nervoso  vel  functionibus 
pulmonum  et  cordis  graviter  perturbatis  infertur.  Eclamp¬ 
sia  et  morbo  acuto  terminatur  aut  chronico,  ut  phrenitide, 
mania,  cerebri  emollitione,  paralysi  et  metroperitonitide, 
quae  post  eclampsiam  epidemicam  nonnunquam  observata 
est.  Effusionem  leviorem,  quam  ut  statim  mortem  adferat, 
plerumque  sequitur  paralysis ,  quae  et  cerebro  affecto 
quoque  nascitur. 

Sanitate  tandem  recuperata  non  raro  memoria  plane 
interiisse  observata  est ;  sensim  tamen  reverti  solet.  Re¬ 
deunte  memoria  aegrotantes  primum  recordantur  diu 
praeterita,  deinde,  quae  paulo  ante  advenerunt ;  exempla 
citantur  mulierum,  quae  vel  nominis  sui  immemores  erant. 
Plerumque  visus ,  auditus ,  et  olfactus  valde  debilitati 
esse  reperiuntur. 

Prognosis.  Eclampsiae  prognosis  et  matri  et  foetui  , 
huic  autem  maxime  infausta  est.  Quod  attinet  ad  ma- 

trem,  doct.  Jacob  1)  in  errorem  incidisse  videtur,  omnes 
mulieres  eclampsia  correptas  morti  objici  affirmans.  Erud. 
de  Lachapelle  aequalem  partem  ei  succumbere  et  recon- 
valescere  ait;  Chailly  2)  tamen  laetiorem  eventum  exper¬ 
tus  est;  quarta  tantum  mulierum  pars,  quibus  auxilium  prae¬ 
stitit  ,  mortem  occubuit.  Alii  alia  hac  de  re  memoriae 
prodiderunt ,  unde  effici  posse  videtur ,  prognosin  pro 
causis ,  quibus  est  nata ,  pro  stadio  graviditatis  et  morbi 
complicatione  differre. 

Quamquam  teste  P.  Dubois  temperamentum  sanguineum 
non  numero  est  eorum,  quae  ad  eclampsiam  pronas  red¬ 
dunt  mulieres  ,  in  plethoricis  tamen  congestiones  cerebra¬ 
les  et  paralysin  inde  nasci  constat.  Morbi  gravitas  major 
est  in  iis,  quae  nunquam  ea  afflictae  fuerunt,  in  iis  igitur, 
quae  nondum  pepererunt ,  quod  ab  his  foetus  minus  fa¬ 
cile  expellitur.  Ob  eandem  causam  eo  gravior  est  ,  quo 
minus  est  provecta  graviditas  ;  tunc  collum  uteri  non¬ 
dum  satis  expansum  est ,  ut  partus  subitus  sequatur. 
Deinde  gravior  eclampsia  est,  si  ejus  paroxysmi  vehe¬ 
mentes  et  diuturni  sunt ,  et  brevioribus  intervallis  re¬ 
deunt  ,  eo  gravior  etiam ,  quo  magis  ad  epilepsiae  aut 
apoplexiae  formam  accedit ,  et  quo  profundius  et  diutur- 


1) .  Ecole  pratique  des  Accouchemens. 

2) .  Op  laud  ,  pag  152. 

nius  est  coma ,  quod  eos  sequitur.  In  mulieribus  tempe¬ 
ramenti  nervosi  et  lymphatici ,  ubi  eclampsia  ab  animi  per¬ 
turbationibus  oritur,  in  hystericis  porro,  epilepticis,  cata- 
lepticis  minus  gravis  hic  morbus  est;  et  minus  periculosus, 
si  provectiore  graviditate  uterus  foetum  ejicit. 

Mali  ominis  est  eclampsia  post  metrorrhagiam  superve¬ 
niens,  ut  jam  animadvertit  Hippocrates  1). 

Quod  attinet  ad  foetum ,  prognosis  perquam  difficilis  est ; 
paroxysmos  iteratos  fere  mors  sequitur ,  saepe  tamen 
vel  breviori  et  leviori  accessioni  foetus  succumbit.  Post 
paroxysmos  iteratos  mors  ita  explicanda  videtur  :  sangui¬ 
nis  circulatione  in  matre  turbata  ,  liaematosis  vel  tota 
vel  ex  parte  interrumpitur ;  quem  foetus  a  matre  ac¬ 
cipit  sanguis,  ei  nutriendo  non  idoneus  est.  Ubi  autem 
foetus  levi  paroxysmo  succubuit  ,  alii  causae  mors  tri¬ 
buenda  est.  Rigor  nempe  proprius  cadaveri  infantis 
paroxysmo  eclampsiae  expulsi ,  meningitis  et  convulsio¬ 
nes,  quibus  infans  natus  ex  matre  eclampsia  correpta 
fere  necatur,  et  quarum  jam  in  matris  sinu  germen 
aderat,  facile  in  suspicionem  adducunt,  foetum  jam  in 
utero  interire  affectione  convulsiva  a  matre  ad  eum 
translata.  Donec  enim  nulla  matrem  inter  et  foetum 


1).  Aphorism ,  3  ct  56  Sect.  5. 

necessitudo  per  nervos  exsistit  ,  per  sanguinem  prin¬ 
cipium  morbi  adferri  videtur. 

Therapia  generalis.  Cura  eclampsiae  vel  in  avertenda  vel 
in  sananda  versatur.  Quaeritur,  utrum  eclampsia  cura  pro¬ 
phylactica  praecaveri  possit?  Non  semper:  adversus  eam  enim 
eclampsiam ,  quae  ex  causis  ignotis  ,  ex  systemate  nervoso 
perturbato  ,  oritur,  nec  sanari  potest ,  cura  prophylactica 
nihil  valet ;  adversus  eam  contra ,  cujus  causas  melius 
perspectas  habemus,  prodesse  poterit.  Inter  remedia,  qui¬ 
bus  hunc  morbum  avertere  studuerunt  medici,  secundum 
Mauriceau ,  Baudelocque ,  alios ,  venae  sectio  primum 
locum  occupat.  Velpeau  hoc  remedio  prudenter  nec  te¬ 
mere  utendum  esse  praecipit.  Quoties  autem  indicatum 
est,  velut  pulsu  pleno,  duro  ,  celeri,  facie  rubente,  cute 
ardente ,  vertigine  ,  oculis  splendentibus ,  obnubilatis  ce¬ 
phalalgia  ,  lassitudine ,  artubus  plumbeis ,  ctc.  medico 
non  omittenda  est ,  cum  praesertim  mulier  ante  jam 
eclampsia  correpta  fuit.  A  Wigando  haec  commendan¬ 
tur  prophylactica : 

1*.  Exercitatio  corporis  modica  sit,  praesertim  ultimis 
graviditatis  mensibus. 

2°.  Cubiculi,  in  quo  mulier  decumbit,  et  ejus  partis, 
in  qua  interdiu  moratur,  temperatus  habeatur  aer  et  sem¬ 
per  purus. 

3°.  Genere  vitae  lautiore  vitato  cibus  parcus  sumatur. 

4C.  Alvus  tarda  eccoproticis  aut  enematibus  cieatur. 

5°.  Adversus  dolorem  capitis,  maxime  occipitis  obtu- 

sum,  localem  ,  applicentur  hirudines  ad  collum  aut  nu- 
chum  ,  et  eccroproticum  iteretnr. 

6.  Post  coenam  parcam  mature  cubitum  eat  mulier,  et 
hora  matutina  surgat ,  quod  multum  illi  proficiet. 

7°  Non  omittenda  venae  sectio  ,  si  ultimo  graviditatis 
stadio  signa  plethorae  adsunt. 

His  rite  observatis  morbum  avertere  saepe  contigit. 

Quod  attinet  ad  morbi  cura,  primum  ad  quaedam 
praecepta  generalia  attendere  oportet.  Secundum  Wi- 
gandum  in  accessionibus  mulier  decumbat  capite  et  hu¬ 
meris  paulo  editioribus ;  von  Siebold  autem  positionem 
horizontalem  anteponit.  Duges  contra  praecipit,  ut  in  al¬ 
terutro  latere  decumbat.  Vestes,  quae  aliquam  corporis 
partem  opprimunt,  relaxentur.  Aer  atmosphaericus  in  ea 
parte,  ubi  moratur  mulier,  saepe  renovetur  et  tempera¬ 
tus  habeatur. 

Quocumque  stadio  gravida  eclampsia  afflictetur ,  ex¬ 
plorationem  generalem  et  vaginalem  a  perito  obstetrica- 
tore  fieri  oportet ,  qua  cognoscat ,  utrum  causis  topicis, 
v.  c.  retroversioni  uteri  eclampsia  originem  debeat ,  an 
ostium  uteri  sit  dilatatum  ,  et  parius  intempestivus  me¬ 
tuendus  sit.  Praeterea  attendendum  est  ad  vesicam  urina¬ 
riam  et  intestinun  rectum  ,  quae  oppleta  nonnunquam 
eclampsiae  causa  exstiterunt,  ut  Portallius  et  de  la  Motte 
observarunt.  Ad  vehementes  aegrotantis  corporis  motus 
medicum  animum  attentum  habere  oportet ,  ne  sibi  vim 
afferat;  cavendum  autem  est,  ne  liber  ei  membrorum  mo- 


92 


tus  prorsus  interdicatur.  Quodsi  in  accessione  remedia 
ore  sumi  nequeant ,  cuti  adhibeantur  remedia ,  tractui 
intestinali  et  vaginae. 

Mos  adstantium ,  quo  aegrotantem  in  accessione  acriter 
olentibus  excitare  et  reficere  student ,  maxime  improban¬ 
dus  est. 

Therapia}  speciales  variae  feruntur.  Opium  v.  c.  non¬ 
nullis  medicis  saepe  maximo  usui  fuit ,  quare  illud 
semper  profuturum  esse  existimarunt.  Alii  partum  so¬ 
lutum  laetum  effectum  adducere  viderunt  ,  quare  partum 
provocatum  remedium  efficacissimum  esse  rati  sunt  ; 
sanguinis  quoque  detractiones  interdum  temere  factae 
fuerunt ,  sed  casus  se  obtulerunt ,  in  quibus  nec  opium , 
nec  partus  arte  provocatus  ( accouchement  force  Gallorum), 
nec  sanguinis  detractiones  malo  avertendo  sufficere  visa 
sunt ;  horum  remediorum  nullum  semper  expedire  re- 
perietur.  Experientia  docuit,  eclampsiam  gravidarum  non 
eadem  semper  ratione  curandam  esse.  Mulieris  consti¬ 
tutio  enim  ,  morbi  causae  ,  sedes  ,  complicationes  ,  gra¬ 
viditatis  stadium  ,  alia  ,  tantopere  differunt  ,  ut  ratio  me¬ 
dendi  una  inveniri  nequeat,  quae  in  omnes  casus  conveniat. 
Maxime  autem  differt  cura  pro  stadio  graviditatis  ,  quo 
eclampsia  occurrit;  nam  primo  stadio  morbi  natura  et 
effectus  alii  esse  reperientur,  quam  graviditate  provectiore. 

Quia  enim  hoc  stadio  eclampsiae  natura  magis  est  hyste- 

rica,  ut  supra  monuimus,  quae  species  vulgo  arte  medica 
et  apto  vitae  regimine  facile  tollitur  ,  levior  erit ,  et  iis, 

quae  supra  in  cura  prophylactica  recensuimus,  facilius 
averti  poterit  ,  quam  quae  ultimis  graviditatis  mensibus 
irrumpit.  Monendum  tamen  est,  ineunte  graviditate  par¬ 
tum  solvere  non  licere ,  quamquam  hoc  remedium  caete- 
roquin  laudetur  efficacissimum.  Ubi  eclampsia  post  qua- 
tuor  priores  graviditatis  menses  ingruit,  et  indicationibus 
therapiae  generalis  satisfactum  est ,  diligenter  investi¬ 
gandum  est ,  utrum  mulier  jam  ante  hysteria  aut  epilep¬ 
sia  laboraverit,  an  nunc  primum  ea  corripiatur. 

Constitutio  plethorica,  robusta  ,  facies  rubens  tumida  , 
oculi  splendentes ,  dolor  capitis  maxime  occipitis,  arteriae 
carotides  vehementer  pulsantes  ,  pulsus  durus  ,  plenus  , 
alia ,  sanguinis  depletiones  requirunt  tum  universales  tum 
locales  ,  quas  juvant  epithemata  frigida  capiti  adplicata  , 
derivantia ,  et  revellentia ,  quae  et  cerebro  sanguinis 
congestione  irritato  maximo  usui  erunt.  Si  medicamina 
ore  sumi  possunt ,  e  classe  antiphlogisticorum  eligenda 
sunt  v.  c.  nitras  potassae,  protochloruret.  hydrargyri,  alia. 

De  cura  antiphlogistica  sic  pronunciat  Cl.  Pruysvander 
Hoeven  »  Therapia  eclampsiae ,  si  minus  disputationes  quam 
aegrotantium  historias  considamus,  ea  maxime  salutaris  fuisse 
videtur ,  quae  corpus  deplendo  sanguinemque  tam  detrahendo 
quam  revellendo  fit  atque  derivando.  Eo  largior  requiretur 
sanguinis  jactura,  quo  corpus  magis  succi  plenum,  quoque 
coma  gravius  et  apoplectico  similius.  Nec  tanta  facile  pos¬ 
tulabitur  ,  quantam  fecerunt  nonnulli ,  ad  plures  videlicet 

sanguinis  libras,  idgue  in  ipsis  etiam  infirmis,  lymphaticis, 
quamvis  ne  tunc  quidem  successu  caruisse  legatur.”  1). 

Sin  aegrotantibus  systema  nervosum  valde  irritabile  est, 
si  ad  hysteriam  pronae  sunt,  vel  extra  graviditatem  ante 
epilepsia  laboraverunt ;  si  causae  praecesserunt  animum 
et  corpus  debilitantes,  animi  pathemata  deprimentia,  aut 
graves  haemorrhagiae ,  denique  si  eclampsia  magis  idi¬ 
opathica  est  quam  symptomatica  ,  medicamenta  sedantia, 
quaeque  intemperiem  nervorum  corrigere  valent,  commen¬ 
dantur. 

Horum  numero  primaria  sunt  :  Opium,  extraetnm  bella- 
donnse,  acid.  hydrocyanicum  ,  nux  vomica,  extractum  hyos¬ 
cyami  nigr.,  moschus,  valerian.  sylv.,  asa  foetida,  et  quae 
sunt  hujus  generis  plura.  Suum  quidque  laudatorem  nacturn 
est.  Periti  medici  est  ex  his  prudenter  eligere,  sive  ob¬ 
servationibus  fide  dignis,  sive  propria  experientia  ductus. 
Quodvis  medicamentum  laudatur  ab  his ,  culpatur  ab 
illis.  Velpeau ,  has  opiniones  et  effectus  diversos  inde 
oriri  ait,  quod  in  medicamentis  administrandis  minus 
quam  oportebat  ratio  habeatur  naturae  et  speciei  eclampsiae; 
quae  enim  adversus  eclampsiam  epilepticam  et  apoplecli- 
cam  nihil  valent,  in  hysterica  prodesse  comperta  sunt. 


1).  C.  Pruys  van  der  Hocven,  de  art.  med.  Tom.  2.  part 
2.  pag.  163. 


95 


Deinde  inprimis  quem  ad  modum  morbus  compositus 
vel  complicatus  sit,  animum  advertere  medicum  diligentem 
oportet,  ut  exinde  curam  instituat.  Diversas  de  usu 
praecipuorum  medicamentorum  opiniones  enumerare  , 
ongum  est ;  hoc  tantum  addam ,  Moschum  a  Cl.  Pruys 
van  der  Hoeven  1)  et  Carus  2)  adversus  hunc  morbum 
egregie  commendari.  Praeterea  magno  usui  fuisse  reperta 
sunt ,  quae  revellunt  ac  derivant  remedia  :  balnea  ,  semi- 
cupia ,  cataplasmata,  fomenta  calida,  rubefacientia,  vesi- 
cantia ,  simul  cum  lotionibus  et  epithematibus  frigidis  ca¬ 
piti  adplicatis.  Tum  enemata  ,  purgantia  leniora  ,  eodem 
consilio  data  ,  circa  quae  cuncta  et  singula  prudens  pru¬ 
dentis  medici  praeceptum  servandum  est :  »  ex  antispasmo- 
dicis  leniora  antiphlogistica  stimulantibus  aut  narcoti¬ 
cis  praeferenda  esse,  et  efficaciora  primum  parciori  dosi 
tentanda  et  paulo  post  largius  exhibenda”  §5). 

Secundum  doct.  Betschler  in  curanda  eclampsia  his  (in- 
dicationibus  satisfaciendum  est.  1°.  Imminuatur  nimia 
systematis  sanguinei  et  nervorum  irritatio.  2°.  Fiant 
derivationes  a  cerebro  et  medulla  spinali  ad  tractum 


1) .  Op  laud,  Tom.  2  part.  2.  pag.  172. 

2) .  Op.  laud  ,  Tom.  2  pag.  207. 

3) .  C.  Pruys  van  der  Hoeven,  op.  laud,  Tom.  2.  Part.  2.  pag.  172. 

intestinalem  et  cutem  ,  quibus  simul  molimina  critica 
promoventur.  S°.  Partus  ne  provocetur,  sed  si  fieri  possit 
retardetur ,  ut  lento  partu  congestiones  ad  caput  avertan 
tur.  Secundum  Velpeau,  si  eclampsia  ante  sextum  gravi¬ 
ditatis  mensem  ingruat,  omni  ope  enitendum  est  ,  ut  im¬ 
pugnetur,  ne  uterus  foetum  expellat.  Sin  autem  vita  foetus 
servari  non  potuit,  expulsio  minus  metuenda,  imo  ut  arte 
fiat  interdum  indicatum  est. 

Restat,  ut  verbo  agamus  de  partu  arte  provocato,  quod 
efficacissimum  saepe  repertum  est  remedium  ,  postquam 
supra  enumerata  omni  effectu  caruerunt.  Res  tamen  diffi¬ 
cillima  est  dijudicare  ,  quo  casu  hoc  fieri  oporteat ; 
nunc  enim  nihil  juvat,  imo  morbus  remedio  ingraves¬ 
cit,  nunc  eo  utuntur,  quando  non  amplius  proficere  potest. 
Praeterea  periculum  non  negligendum  est,  quod  matri  im¬ 
minet  ,  quando  v.  c.  primo  stadio  graviditatis  praesertim 
in  primiparis  collum  uteri  nondum  expansum,  nec  ostium 
dilatatum  est,  nec  dolores  parturientes  adsunt.  Inpriinis  in¬ 
quiratur,  an  eclampsia  matrem  et  foetum  in  vitae  discrimen 
adducere  possit  ;  sin  minus  ,  partus  differatur,  et  ante 
administrentur  ,  quae  supra  laudavi  remedia. 

Quibus  vero  quum  accessiones  non  reprimuntur,  sed 
usque  ingravescunt,  partus  solutio  non  amplius  differenda 
est ,  praesertim  quum  orificium  uteri  dilatatum  est ,  et 
certa  adsunt  indicia,  quae  foetum  mortuum  esse  declarant. 

Item  partum  provocare  oportet ,  cum  eclampsia  comita¬ 
tur  metrorrhagias  graves,  quae  sisti  non  potuerunt,  vel  cum 

oritur  ab  utero  discisso  vel  nimis  distento,  quum  pelvis 
vitio  laborat  et  foetus  positio  abnormis  est.  Ultimum  hoc 
est  praesidium  ad  mulieris  vitam  magis  quam  foetus  servan¬ 
dam  comparatum,  quod  et  a  Cl.  Carus  1)  potissimum  commen¬ 
datur,  si  nimia  expansio  uteri  et  hinc  respiratio  difficilior  et 
irritatio  nervorum  originem  eclampsiae  praebent ,  quae  medi¬ 
camentis  laudatis  sanari  non  potuit.  Ad  hoc  praesidium 
ultimo  tantum  graviditatis  stadio  refugiendum  est ,  quo 
foetus  expulsus  vivere  saepe  pergit  ,  et  natura  non  raro 
viam  monstrat,  quam  ingredi  et  persequi  medicum  pru¬ 
dentem  oportet. 

Cl.  Jorg  de  partu  solvendo  :  »  So  langa  ,  inquit ,  die 

Gebdrmutter  einer  mit  Convulsionen  behafteten  Schwangern 
nicht  mit  der  Austreibung  des  Eies  beschdftigt  ist ,  kan 
die  Beschleunigung  der  zu  fruhen  Geburt  durch  die  kunst 
auch  nicht  wohlthatig  au f  die  Beseitigung  des  Gehirnleidens 
einwirken  2). 

Quo  modo  autem  partus  solutio  promoveatur,  ars  obste¬ 
tricia  docet. 


1) .  Op.  laud,  Toti).  2  pag.  209. 

2) .  J. C.  G.  Jbrg,  Handfi.  der  S/iec.  Therap.  fur  Acrzte  am 
Geburtsbctte ,  §14. 

THESES. 


i. 

Ut  vitae  causa  proxima  latet ,  ita  morborum. 

II. 

Omnium  secretionum  communis  fons  in  sanguine  est. 

III. 

Magna  est  nervorum  potestas  in  phlogosi  excitanda  , 
sustentanda,  augenda,  moderanda. 


II 


IV. 

In  haemoptoe  ,  periculum  non  ex  ipso  sanguinis  pro¬ 
fluvio,  sed  ex  corporis  diathesi  maxime  imminet. 

V. 

Quo  major  remediorum  adversus  morbum  commendatur 
numerus ,  eo  difficilior  est  curatio. 

VI. 

Medico  rationali  nullum  venenum. 

VII. 

Venae  sectio  optimum  saepe  est  antispasmodicum. 

VIII. 

Sanguinis  circulatio  non  sola  cordis  functione  perficitur. 

IX. 

Congestiones  sanguinis  partem  efficiunt  omnium  mor¬ 
borum  activorum. 


X. 

INon  omnis  membranarum  mucosarum  rubor  ab  earum 
inflammatione  oritur. 

XI. 


Gastrorrhaphia  non  prorsus  improbanda.) 


ii: 


III. 

In  operatione  chirurgica  non  semper  omni  studio  hae« 
morrhagia  praecavenda  est. 

XIII. 

In  herniis  incarceratis  herniotomia  non  diu  differenda  est. 

XIV. 

In  verae  pleuritidis  initio,  symptomatibus  urgentibus, 
vesicatoria  pectori  adplicata  noxia  judico. 

XV.  • 

Quum  ineunte  graviditate  mulier  eclampsia  corripitur  , 
partum  solvere  non  licet. 


XVI. 

In  metrorrhagia  male  toti  corpori  calor  detrahitur. 

XVII. 

In  partu  manu  praevia  non  semper  versio  est  indicata, 
qua  artus  foetus  inferiores  in  pelvim  deducuntur. 

XVIII. 

Hydrops  post  febrem  intermittentem ,  huic  magis  quam 
sulphatis  quininae  usui  adscribendus  est. 


IV 


XIX. 

Amenorrhoeam  magis  e  morbo  nasci .  quam  hujus  cau¬ 
sam  esse  contendimus. 


XX. 

Partus  artificialis  praematurus  nonnunquam  etiam  in  pri¬ 
miparis  provocandus  est. 


■ 

